**Λ. Πλάτων. Σημειώσεις για το μάθημα «Μινωική κεραμεική» (ΣΑ 22)**

**Σημασία της αρχαίας κεραμεικής.**

Τι είναι η κεραμεική. Ποια είναι η θέση της στον προϊστορικό, και γενικά τον αρχαίο, κόσμο. Σημασία της μελέτης της κεραμεικής και, ιδιαίτερα, της προϊστορικής κεραμεικής:

1. Η κεραμεική παραγωγή των προϊστορικών πολιτισμών διαφοροποιείται συνεχώς, και γεωγραφικά και ιστορικά, δηλαδή αλλάζει η μορφή της από τόπο σε τόπο και από τη μία περιοχή στην άλλη. «Μόδα» (προτίμηση σε συγκεκριμένους τρόπους έκφρασης) συγκεκριμένης περιοχής. Έτσι, είναι δυνατό να ανιχνεύσουμε σημαντικά ιστορικά στοιχεία, όπως: μετακινήσεις λαών, σχέσεις ή επιδράσεις ενός κύκλου πολιτισμού με κάποιον άλλον (ή άλλους) ή και τη γεωγραφική εξάπλωση κάποιων συγκεκριμένων ποιλιτισμών. Η διατύπωση όμως οιονδήποτε συμπερασμάτων πρέπει να ακολουθεί την προσεκτική, όσο γίνεται πιο εποπτική, μελέτη του συνόλου της κεραμεικής παραγωγής των επιμέρους πολιτισμών, είτε γεωγραφική, είτε χρονική (επεξήγηση).
2. Η κεραμεική αποτελεί τον χρησιμότερο οδηγό για τη χρονολόγηση των αρχαιολογικών στρωμάτων των ανασκαφών και αποτελεί, ταυτόχρονα, σπουδαία βοήθεια για την ερμηνεία της στρωματογραφίας συγκεκριμένων χώρων. Για την προϊστορική εποχή, μάλιστα, η μελέτη της αποκτά ακόμα μεγαλύτερη σημασία, αφού δεν υπάρχει η βοήθεια των γραπτών πηγών μεταγενέστερων εποχών, που συνήθως καθορίζουν με σχετικά ακρίβεια το ιστορικό πλαίσιο. Τι είναι στρωματογραφία. Σχετική χρονολόγηση. Τυπολογία σχημάτων και διακοσμητικών θεμάτων. Απόλυτη χρονολόγηση: α) με συγκριτική μελέτη τύπων ή θεμάτων δύο πολιτισμών, εκ των οποίων ο ένας έχει χρονολογηθεί σε απόλυτες τιμές (επεξήγηση). Β) με την ανεύρεση αντικειμένων, κεραμεικών ή άλλων, σε χρονολογημένα στρώματα άλλων πολιτισμών και το αντίστροφο (όρια ante quem και post quem). (γ) πρόσφατα, και με φυσικές μεθόδους (άνθρακας 14, μέθοδος θερμοφωταύγειας).
3. Η μελέτη της κεραμεικής είναι χρήσιμη και αυτή καθεαυτή. Για δύο κυρίως λόγους: α) αφενός, βοηθά στην εξαγωγή συμπερασμάτων για τη ζωή των ανθρώπων των συγκεκριμένων πολιτισμών, αφού τα πήλινα αντικείμενα ήταν τα κυριότερα αντικείμενα που χρησιμοποιούσαν και στην καθημερινή τους ζωή (σκεύη οικιακής χρήσης και βιοτεχνίας), αλλά και στις επισημότερες εκδηλώσεις του βίου τους (θρησκευτικά-τελετουργικά αντικείμενα, πολυτελή σκεύη που πολλές φορές ανταλλάσσονταν και ως δώρα ή και κτερίσματα για τους νεκρούς). β) αφετέρου, συχνά τα πήλινα αντικείμενα είναι αξιόλογα καλλιτεχνήματα, και, πάντως, αντανακλούν κατά τον καλύτερο τρόπο τις αισθητικές αξίες της εποχής και του πολιτισμού που τα κατασκεύασε.

**Γενικά στοιχεία για την Κρήτη.**

Διαφ. 1. Μήκος 260 χλμ. Και πλάτος από 12-60 χλμ. Το μεγαλύτερο μέρος του εδάφους είναι ορεινό, ανάμεσα όμως στα βουνά δημιουργούνται εύφορες εκτάσεις –μικρές πεδιάδες ή οροπέδια- που χρησιμοποιήθηκαν από τα προϊστορικά χρόνια για την γεωργία και την κτηνοτροφία. Τα βουνά έτσι χωρίζουν την Κρήτη σε πολλές, ανεξάρτητες γεωγραφικά, περιοχές, όπου αναπτύχθηκαν κοινωνίες με ιδιαίτερες, συχνά διαφορετικές από των άλλων, ανάγκες. Σε αυτές τις περιοχές, το έδαφος ήταν εύφορο (το κλίμα δεν έχει αλλάξει δραματικά από την Εποχή του Χαλκού), ενώ στα βουνά υπήρχαν άφθονα αποθέματα ξυλείας και διάφορα είδη λίθων και αργίλλου, χρήσιμα για την κατασκευή σπιτιών, εργαλείων και σκευών. Στα παράλια, οι λόφοι κατεβαίνουν συχνά μέχρι τη θάλασσα, διαμορφώνοντας συχνά μικρές κοιλάδες με κολπίσκους και αρκετά ασφαλή λιμάνια. Έτσι, οι αρχαίο κάτοικοι της Κρήτης ήταν ναυτικοί και έμποροι, αγρότες και τεχνίτες.

Ακριβώς αυτή η αυτάρκεια του νησιού επέτρεψε στους πρώτους κατοίκους της Κρήτης να μείνουν σχετικά απομονωμένοι κατά τη διάρκεια της μακράς νεολιθικής περιόδου και, εν μέρει, και της Πρώιμης Εποχής του Χαλκού. Έτσι, ευτύχησαν να αποφύγουν ορισμένα από τα δεινά που υπέστησαν οι βορειότερες περιοχές του Αιγαίου κατά την ίδια περίοδο. Ταυτόχρονα όμως, οι αποστάσεις ήταν αρκετά μικρές, ώστε να επιτρέπουν γόνιμες αμφίδρομες επαφές. Η στρατηγική θέση της Κρήτης έπαιξε το σημαντικότερο ρόλο στην μετέπειτα ανάπτυξη του μινωικού πολιτισμού. Η στενή σύνδεσή της, με γέφυρες νησιών, με την ασιατική ακτή, αλλά και τον κυρίως ελλαδικό χώρο, ο προσανατολισμός εκτεταμένων παραλίων προς την Ανατολή, την Κύπρο και την Αίγυπτο, η καλή χρησιμοποίηση των ακτών αυτών και η ύπαρξη ζωτικών ζωνών στο εσωτερικό του νησιού ήταν οι κύριοι παράγοντες για την οικονομική και πολιτική εξέλιξη της Κρήτης κατά την δεύτερη χιλιετία π. Χ. Συνέβαλε και το μακρόστενο σχήμα του νησιού, που σε ορισμένα σημεία στένευε ακόμα περισσότερο, δημιουργώντας ισθμούς και διευκολύνοντας τη μετακίνηση εμπορευμάτων και δια ξηράς.

**Η νεολιθική κεραμεική στην Κρήτη**.

Οι πρώτοι γνωστοί σε μας αγγειοπλάστες έδρασαν στην Κρήτη στην Αρχαιότερη Νεολιθική περίοδο. Ένα δείγμα ραδιενεργού άνθρακα από το Αρχαίοτερο Νεολιθικό Ι στρώμα της Κνωσού χρονολογήθηκε στα 6000 +/- 180 π. Χ. Οι νεολιθικοί Κρήτες ζούσαν σε σπίτια από πλίνθους και ξύλα, βασισμένα σε λίθινα θεμέλια, για να αποφεύγουν την υγρασία του εδάφους. Οι οικογένειες ζούσαν σε χωριά και η γεωργία αποτελούσε το κύριο υπόβαθρο της οικονομίας. Τα πήλινα αγγεία πρέπει να ήταν σημαντικά οικιακά αντικείμενα, αφού δεν θα υπήρχαν άλλα στεγανά και άφλεκτα δοχεία. Τα περισσότερα κεραμεικά ήταν σκεύη καθημερινής χρήσης, αρκετά καλοφτιαγμένα και εύχρηστα. Ήταν σκοτεινόχρωμα συνήθως, με παχιά, έντονα στιλβωμένα (έντριπτα) τοιχώματα. Αυτή η στίλβωση συναντάται σε έναν ευρύ γεωγραφικό ορίζοντα της Εγγύς Ανατολής, της Μικράς Ασίας και της Ευρώπης, κατά την ίδια περίοδο.

Η κατασκευή των αγγείων από άργιλο. Η άργιλος γίνεται πιο εύπλαστη αν αναμιχθεί με νερό, Τα αντικείμενα γίνονται σκληρότερα όταν στεγνώσουν και αποκτούν πραγματική ανθεκτικότητα, αν ψηθούν σε κλίβανο ή και σε ανοικτή εστία. Τα αγγεία της **Αρχαιότερης Νεολιθικής** είναι χειροποίητα και ψημμένα σε χαμηλή σχετικά θερμοκρασία, Είναι συνήθως χονδροειδούς υφής και κατά το πλάσιμο προστίθενται χαλικώδη σωματίδια (μίκα). Έτσι, ο πηλός υφίσταται μικρότερη συστολή κατά το στέγνωμα και δεν ραγίζει εύκολα και ο ατμός (υγρασία) απελευθερώνεται κατά την όπτηση, συντελώντας πάλι στην αποφυγή ραγισμάτων. Μέθοδοι κατασκευής με ζώνες, με ανάστροφη μήτρα σχήματος αγγείου, με πλάσιμο με τα χέρια όγκων πηλού. Η επιφάνεια των αγγείων εξομαλύνεται με τη χρησιμοποίηση νερού και στιλβώνεται συχνά με μαλακό εργαλείο τριβής (οστέινο), δημιουργώντας τα έντριπτα αγγεία. Αφού στεγνώσουν, τα ψήνουν. Οι περισσότεροι πρώιμοι πολιτισμοί χρησιμοποιούν για τον σκοπό αυτόν μία ανοικτή, κατάλληλα διαμορφωμένη, εστία, που χρησιμοποιήθηκε από ορισμένους πολιτισμούς και στον 20ν αιώνα (μέχρι και σήμερα, π. χ. Ινδία).

Ακρογωνιαίο λίθο για την κατανόηση της εξέλιξης της νεολιθικής κεραμεικής της Κρήτης αποτελεί η νεολιθική κεραμεική της Κνωσού. Το βασικό υλικό βρέθηκε στις παλιές ανασκαφές του A. Evans. Στην οριστική δημοσίευση του υλικού αυτού, η Furness (BSA 1953) διατήρησε την κατάταξη του Evans σε Αρχαιότερη, Μέση και Ύστερη Νεολιθική περίοδο, υποδιαίρεσε όμως την πρώτη σε δύο φάσεις. Νέες έρευνες που έγιναν στην Κεντρική αυλή του ανακτόρου έκανε ο John Evans, επιβεβαιώνοντας χονδρικά την κατάταξη της Furness.

Στο κατώτερο στρώμα της Κνωσού δεν βρέθηκε καθόλου κεραμεική, βρέθηκε όμως τελείως ανεπτυγμένη στην επόμενη περίοδο, την **Αρχαιότερη Νεολιθική Ι.** Θεωρία εισαγωγής από έξω (Furness: Αλατσά της Χαλκολιθικής Μικράς Ασίας, εξαιτίας πλαστικών κομβίων και αποφύσεων που βρίσκονται και σε ορισμένα αγγεία της Κνωσού. Όχι πειστική ερμηνεία).

Η κεραμεική διακρίνεται από τη Furness σε δύο κατηγορίες: την Χονδροειδή Έντριπτη Κεραμεική και την Λεπτότεχνη Έντριπτη Κεραμεική. Η δεύτερη απλώς πιο επιμελημένη (με λιγότερα χαλικώδη σωματίδια ως προσμίξεις). Τα αγγεία δεν έχουν τόσο σκληρή επιφάνεια όσο τα υστερότερα νεολιθικά κεραμεικά, κάτι που είναι ένδειξη για χαμηλές θερμοκρασίες όπτησης, Επιφάνειες συνήθως σκοτεινόχρωμες, αλλά υπάρχουν και παραλλαγές από ερυθρές έως υποκίτρινες και μελανές. Το χρώμα της κεραμεικής χωρίς επίχρισμα οφείλεται στην παρουσία των οξειδίων του σιδήρου, που υπάρχουν στην άργιλλο. Σν η όπτηση γίνεται σε οξειδωτικό περιβάλλον (παρουσία οξυγόνου), ο σίδηρος σχηματίζει τριοξείδιο του σιδήρου (Fe2O3), μία ένωση που ονομάζεται αιματίτης. Αυτή η ένωση είναι ερυθρόχρωμη. Αν κατά την όπτηση δεν υπάρχει αρκετό οξυγόνο (αναγωγικό περιβάλλον), παράγεται μονοξείδιο του άνθρακα και έπειτα μονοξείδιο του σιδήρου (FeO). Η χημική αντίδραση που συντελείται είναι: Fe2O3 + CO = 2FeO + CO2. Το διοξείδιο του άνθρακα εκλύεται υπό τη μορφή αιθάλης. Η κρητική νεολιθική κεραμεική είναι κυρίως μελανού χρώματος, επομένως πρέπει να ψήθηκε σε καλυμμένη ανοικτή πυρά. Υπάρχουν όμως και ενδιάμεσες αποχρώσεις.

Διαφ. 2. Μεγάλο εύρος σχηματολογίου, παρά την πρωιμότητα της περιόδου. Κυρίως σκύφοι ή φιάλες (αγγλ. bowls) διαφόρων μεγεθών, αποτελούν το συνηθέστερο σχήμα. Άλλα σχήματα είναι βαθιά αγγεία με στοιχειώδη διαμόρφωση λαιμού, μικροί σκύφοι με ιδιαίτερη βάση, αβαθείς λεκάνες και πινάκια. Η Furness παρατηρεί ότι τα μεγάλα χονδροειδή αγγεία ήταν σε όλες τις εποχές πιο κατάλληλα για αποθήκευση παρά για μαγείρεμα. Στα αγγεία της Κνωσού δεν απαντούν συχνά σημάδια καύσης. Ίσως, το μαγείρεμα γινόταν σε κάποιες επίχριστες με πηλό λακκούβες, που ανακαλύφθηκαν κατά τις ανασκαφές του John Evans. Οι λαβές είναι διαφόρων τύπων, συμπεριλαμβανομένης μίας διχαλωτού σχήματος. Ο πηλός συνήθως στιλβωνόταν προσεκτικά πριν την όπτηση του αγγείου, όταν ήταν ακόμα υγρός, ώστε να συμπυκνωθεί και να γίνει αδιάβροχη η επιφάνεια του αγγείου.

Διαφ. 3. Οι κύριες κατηγορίες διακόσμησης της φάσης αυτής ήταν η πλαστική διακόσμηση (χαρακτηριστική της Αρχαιότερης Νεολιθικής Ι) και η στικτή διακόσμηση. Η πλαστική διακόσμηση συνίσταται συνήθως σε επίθετες αποφύσεις-κομβία σε ομάδες, ανάγλυφες λωρίδες πηλού που συχνά προεκτείνονταν πάνω από τα χείλη των αγγείων, μικρές ανάγλυφες ακίδες ή και οδοντωτά χείλη. Η στικτή διακόσμηση (pointillé) είναι ιδιαίτερα ενδιαφέρουσα και χρησιμοποιείται αποκλειστικά στη λεπτότεχνη κεραμεική. Συνίσταται στην πλήρωση τμημάτων του αγγείου με μικρές στίξεις. Τα διάστικτα τμήματα περιβάλλονται με εγχαράξεις. Συχνά, οι βαθύνσεις περιέχουν λευκή ή ερυθρή ύλη. Τα διακοσμητικά θέματα που σχηματίζονται είναι συνήθως γωνιώδη. Τα πιο συνηθισμένα είναι τα τεθλασμένα, που απαντούν σε πολλές παραλλαγές. Άλλα εγχάρακτα θέματα: βαθμιδωτά, κλάδοι, ομάδες οριζόντιων γραμμιδίων, λωρίδες, τρίγωνα. Συνήθως, αποτελούν οριζόντιες ζώνες και διακοσμούν κυρίως σκύφους, λεκανίδες με κάθετα τοιχώματα κ. ά.

Η **Αρχαιότερη Νεολιθική ΙΙ** είναι επίσης γνωστή μόνο στην Κνωσό. Η κεραμεική συνεχίζει την παράδοση της προηγούμενης περιόδου, αλλά είναι πιο καλοφτιαγμένη. Φαίνεται ότι η φάση αυτή είχε μακρά διάρκεια, από το γεγονός ότι το στρώμα που αντιστοιχεί σε αυτήν είναι πολύ παχύ (πάνω από 1 μ.) και από το ότι, σε άλλη τομή, υπάρχουν ίχνη τριών επιπέδων οικοδόμησης. Μπορεί κανείς να διακρίνει πάλι Χονδροειδή Έντριπτη και Λεπτότεχνη Έντριπτη κεραμεική. Τα σχήματα είναι περίπου τα ίδια με εκείνα της προηγούμενης φάσης: πολύ δημοφιλή είναι τα τροπιδωτά bowls (φιάλες, σκύφοι) και ορισμένα αγγεία με πόδια. Υπάρχουν, ακόμα, σκυφοειδή αγγεία με κυρτά τοιχώματα και χαμηλά αγγεία με διαμόρφωση λαιμού. Τα αγγεία είναι πάντα χειροποίητα, αλλά με πιο ενιαίες αποχρώσεις, πράγμα που δείχνει βελτίωση στην όπτηση. Η πλαστική και η στικτή διακόσμηση συναντώνται ακόμα, αλλά είναι σπανιότερες.

Στη στιγμωτή διακόσμηση τα θέματα δεν είναι πάντοτε τα συνηθισμένα στην προηγούμενη φάση τρίγωνα ή τεθλασμένες ζώνες, αλλά παρουσιάζουν μεγαλύτερη ποικιλία και εμφανίζουν καινοτομίες, όπως κουκίδες χωρίς πλαίσιο εγχάρακτων γραμμών.

Διαφ. 3. 4, 5. Η εγχάρακτη διακόσμηση γίνεται πολύ δημοφιλής, όσο ποτέ στη νεολιθική κεραμεική της Κρήτης. Ποικιλία θεμάτων, αλλά προχειρότητα στην εκτέλεση. Όλα τα κοσμήματα είναι αφηρημένα και βασίζονται, κυρίως, σε απλά ορθογώνια σχέδια. Ταινίες που πλαισιώνονται από σειρές από κοντές γραμμούλες, που μερικές φορές αναπτύσσονται σε μικρά τρίγωνα, ενάλληλες γωνίες, τεθλασμένες ταινίες και θέμα ιχθυάκανθας, που αν τοποθετηθεί κάθετα μπορεί να χαρακτηρισθεί ως «θέμα δένδρου». Όλα τα θέματα τοποθετούνται, συνήθως, σε οριζόντια διάταξη, σχηματίζοντας ζώνες. Οι εγχαράξεις γεμίζονται με κάποια λευκή ύλη. Μερικά αγγεία στιλβώνονται έτσι, ώστε αποκτούν στολιδωτές γραμμώσεις (αγγλ.ripple). Έτσι, φαίνεται ότι η ιδέα της εκμετάλλευσης του ripple burnishing για διακοσμητικούς σκοπούς γεννήθηκε στην Αρχαιότερη Νεολιθική ΙΙ.

Διαφ. 6. Η **Μέση Νεολιθική** ήταν πιθανώς σύντομη, όπως δείχνει η στρωματογραφία της Κνωσού. Τα περισσότερα σχήματα είναι παρόμοια με εκείνα της Αρχαιότερης Νεολιθικής, αλλά η χονδροειδής κεραμεική είναι λιγότερο συχνά στιλβωμένη. Σκύφοι, ρηχοί δίσκοι, λοπάδες, αλλά και η αρύταινα, ένα τύπος κοχλιαρίου με μακριά οξύληκτη λαβή είναι τα συνηθέστερα σχήματα. Η παραγωγή Λεπτότεχνης Έντριπτης κεραμεικής συνεχίζεται, με την επιφάνεια των αγγείων να είναι συχνότερα στολιδωτή. Η στιλβωτή στολίδωση έχει αναγνωρισθεί ως ένα από τα κύρια χαρακτηριστικά της Μέσης Νεολιθικής. Ο όγκος των στολιδωτών οστράκων αυξάνεται ξαφνικά αυτή την εποχή και πέφτει εξίσου ξαφνικά στην Ύστερη Νεολιθική. Η στολίδωση ήταν τοποθετημένη πάντα κάθετα και απαντά κυρίως σε σκυφοειδή αγγεία. Κανονικά περιορίζεται μόνο στο εξωτερικό των αγγείων, αν και σε ανοικτά σχήματα συναντάται επίσης σε μικρή λωρίδα κατά μήκος του χείλους, εσωτερικά. Εμφανίζεται επίσης στις ραβδόσχημες λαβές.

Διαφ. 7. Η εγχάραξη αποτελεί πάντως το κυριότερο γνώρισμα της περιόδου. Η Μέση Νεολιθική εγχάρακτη διακόσμηση είναι εύκολα αναγνωρίσιμη από την ακρίβεια και την εποιμέλεια, με την οποία οι βαθιά κομμένες γραμμές έχουν χαραχθεί, αλλά και από τον περιορισμό και την κοινοτυπία των θεμάτων που χρησιμοποιήθηκαν: μεγάλα διάγραμμα τρίγωνα είναι ο κανόνας, συμπληρωμένα διαφ. 8. μερικές φορές με ζιγκ-ζαγκ, ενάλληλες γωνίες, μικρότερα τρίγωνα ή ρόμβοι και διαζώματα σχηματισμένα από σειρές σκέτων και διαγραμμισμένων ορθογωνίων, κλάδοι κ.λ.π., όλα σε οριζόντια διάταξη. Ένα χαρακτηριστικό γνώρισμα αυτής της φάσης είναι μία εγχάρακτη περιφερική ταινία αμέσως κάτω από το χείλος των αγγείων. Ευρήματα της Μέσης Νεολιθικής έχουν έρθει στο φως και εκτός Κνωσού (Κατσαμπάς, Σπήλαιο Λεντάκα).

Διαφ. 9 Κατά την Ύστερη (ή Νεώτερη) Νεολιθική (3500-3000 π. Χ.), φαίνεται ότι αυξήθηκε ο πληθυσμός της Κρήτης, αφού έχουν αναγνωρισθεί πολλές νέες θέσεις της περιόδου αυτής. Στις ανεσκαμμένες θέσεις, περιλαμβάνονται ο Μαγκασάς και ο Σφουγγαράς. Τα ευρήματα της Κνωσού είναι τα σπουδαιότερα, γιατί δείχνουν τη συνέχεια από τη Μέση Νεολιθική. Μεγαλύτερη ποικιλία σχημάτων: λεκανοειδή και σκυφοειδή αγγεία, κύπελλα, αγγεία με στενό, τροχαλιοειδή, λαιμό, πυξίδες και ρηχοί δίσκοι με κάθετα τοιχώματα και σκύφοι με πόδι. Τα χονδροειδή όστρακα με τη λειασμένη επιφάνεια δίνουν τη θέση τους στα «ερυθρά σφουγγιστά αγγεία», που εξομαλύνονταν με νερό με τη βοήθεια ενός υφάσματος ή δεματιού χόρτων, αφήνοντας στο αγγείο μία αδρή επιφάνεια με αυλακώσεις, Η καλή διαφ. 10 κεραμεική είναι πολύ καλοψημμένη και περιλαμβάνει μεγαλύτερη ποσότητα καστανών και ανοικτόχρωμων οστράκων από πριν. Ένα χαρακτηριστικό αυτής της περιόδου είναι η συχνή παρουσία πολύ μικρών αγγείων. Μερικά από αυτά ήταν διαφ. 11-12 ασφαλώς χρηστικά, ενώ άλλα ήταν μικρογραφίες. Αυτά είναι συχνά αδρής εκτέλεσης και μπορεί να χρησίμευσαν ως παιχνίδια παιδιών ή για κάποιο άλλο σκοπό που δεν έχει σχέση με κάποια πρακτική χρήση.

Στους πολλούς διακοσμητικούς τρόπους που χρησιμοποιήθηκαν κατά την Ύστερη Νεολιθική, περιλαμβάνονται: στικτή διακόσμηση, εγχάρακτες γραμμώσεις, αμελείς πρόχειρες χαράξεις μετά το ψήσιμο, αυλακώσεις, επιμήκη εξάρματα με εγχαράξεις και, τέλος, πιθανώς, διακοσμητικά θέματα διαμορφωμένα με κατάλληλη έντριψη («γραμμική έντριψη» ή «γραμμική στίλβωση»).

Διαφ. 13. Σε πολλές θέσεις, αναγνωρίσθηκε η παρουσία ενός κεραμεικού ρυθμού, ενδιάμεσου μεταξύ του κνωσιακού Νεώτερου Νεολιθικού υλικού και εκείνου που ανήκει στην Πρωτομινωική Ι. Η φάση αυτή ονομάζεται συνήθως «Υπονεολιθική», «Χαλκολιθική» και, πιο πρόσφατα, **«Τελική Νεολιθική».** Στο σπήλαιο της Τραπέζας, αναγνωρίσθηκαν δύο νεολιθικά στρώματα (της Νεώτερης Νεολιθικής και της Τελικής Νεολιθικής). Το Τελικό Νεολιθικό υλικό της Φαιστού είναι εντελώς διαφορετικό, τόσο από εκείνο της Νεώτερης Νεολιθικής της Κνωσού, όσο και από αυτό της ΠΜΙ στις δύο θέσεις. Η καλύτερη μελέτη για αυτή τη φάση έχει γίνει από τους Lucia Vagnetti και τον Paolo Belli. Θέσεις όπου έχουν επισημανθεί χαρακτηριστικά αυτής της φάσης είναι: Σπήλαιο Ειλειθυίας στην Αμνισό, Κνωσός, Λεβήνα, Σπήλαιο Μιαμούς. Μόχλος, Πάρτιρα, Φαιστίος, Φουρνή Μεραμπέλλου, Σπήλαιο Πλατυβόλας, Σπήλαιο Τραπέζας, Μαύρο Αυλάκι Ζάκρου.

Διαφ. 14. Τα ευρήματα από αυτές τις θέσεις εμφανίζουν στοιχεία της Νεώτερης Νεολιθικής, αλλά έχουν και καινούρια γνωρίσματα. Υπάρχουν περισσότερα κλειστά σχήματα, ιδίως πρόχοι χωρίς διαμορφωμένη προχοή. Υπάρχουν ακόμα αρύβαλλοι, αναρτώμενα αγγείαα με ψηλά πώματα που φέρουν κερατοειδείς αποφύσεις, αμφοροειδή αγγεία, κύπελλα και λοπάδες με κερατοειδείς αποφύσεις και μικρά πιθοειδή. Στους κεραμεικούς ρυθμούς της περιόδου, περιλαμβάνονται ο βαρύς, χωρίς στίλβωση, ρυθμός Τραπέζας του Οροπεδίου του Λασιθίου, ο χτενιστός ρυθμός και η γραμμική στίλβωση: ορισμένα αγγεία αποκτούν έντριπτα κοσμήματα –σαν γραπτά- αφού χαραχθούν πρόχειρα με κάποιο εργαλείο και ύστερα στιλβωθούν. Μία κατηγορία αγγείων που βρίσκεται σε Κνωσό και Φαιστό κοσμείται με κόκκινη ώχρα.

**Χρ. Μόρτζου, Πάρτιρα. Μία πρώιμος μινωική κεραμεική ομάς, *Επετηρίς Επιστημονικών Ερευνών Πανεπιστημίου Αθηνών*, 1972.**

Διαφ. 14. Το σύνολο προέρχεται από τα **Πάρτιρα Μονοφατσίου**, από παράδοση ιδιώτη στο Αρχαιολογικό Μουσείο Ηρακλείου το 1931. Τα αγγεία πιθανώς ήταν κτερίσματα ταφής. Χαρακτηριστικός τρόπος διακόσμησης είναι η γραμμική στίλβωση. Πρόκειται για ένα κλειστό σύνολο, μεταξύ της Νεώτερης Νεολιθικής και της ΠΜΙ. Περιλαμβάνονται τρεις κατηγορίες αγγείων:

α) τα κρεμαστά, β) τα μόνωτα κύπελλα και γ) οι λοπάδες.

Διαφ. 15-16. Α) Κρεμαστά: σφαιρικά πεπιεσμένα, με ψηλό κυλινδρικό λαιμό και λαβές σαν γλωσσοειδείς αποφύσεις κάθετα τρυπημένες. Με το στιλβωτήρα, κάθετες γραμμές στο λαιμό και δικτύωση ή τεθλασμένες γραμμές στο σώμα. Χρώμα τεφρό ή καστανόφαιο, καπνισμένα.

Διαφ. 17. Β) Μόνωτα κύπελλα. Με κάθετα ψηλά τοιχώματα, λαβές είτε ταινιωτές είτε κυκλικής διατομής. Ένα φέρει χαμηλές αποφύσεις στα χείλη. Στιλβωμένες και οι δύο επιφάνειες.

Διαφ. 18-21. Γ) Λοπάδες. Χωρίζονται σε δύο βασικούς τύπους: με μία μαστοειδή, οριζόντια απόφυση στο τοίχωμα, με κάθετη διάτρηση και ένας δεύτερος τύπος με όμοια απόφυση, αλλά και δύο άλλες συμμετρικές στα χείλη, διαφόρων σχημάτων. Οι περισσότερες έχουν καμπύλα τοιχώματα με ομαλή μετάβαση στον κυρτό πυθμένα. Η επιφάνειά τους είναι μαύρη, τεφρή ή ερυθρή ανάλογα με την όπτηση.

Διαφ. 20-21 Συνήθως, κοσμούνται με τον στιλβωτήρα, με κάθετες γραμμές που ξεκινούν από ταινία, γύρω από το χείλος. Σε μία περίπτωση, η στίλβωση παίρνει τη μορφή στροβίλου και σε μία άλλη, σχηματίζει κάθετη ζώνη και σε μία άλλη σχηματίζει κάθετη ζώνη με δικτυωτό. Μία φέρει εξωτερικά διαζώματα κάθετα, στα οποία έχουν εγγραφεί τεθλασμένες γραμμές και μικροί κύκλοι.

Τα αγγεία ήταν καθημερινής χρήσης και ακολούθως κατατέθηκαν στον τάφο (ή στους τάφους) ως κτερίσματα.

Τα νεολιθικά χαρακτηριστικά των αγγείων του συνόλου είναι: τα ανοικτά σχήματα και η στίλβωση επιφανείας.

Τα ΠΜ χαρακτηριστικά περιλαμβάνουν: τη γραμμική στίλβωση, εδώ όμως σε μία πιο αρχέγονη μορφή. Διαφ. 22 Τα κρεμαστά αγγεία (του «τύπου του Αγίου Νικολάου»). Αντίστοιχα, λείπουν από την ομάδα Παρτίρων: το αμφικωνικό ποτήρι του ρυθμού Πύργου διαφ. 23 και η τεχνική του ηθελημένου καπνίσματος. Επίσης, απουσιάζουν τα καμπυλόγραμμα κοσμήματα (σπείρες στο εσωτερικό της κύλικας 7077 του Αρκαλοχωρίου και του κυπέλλου 10883 του Κυπαρισσίου). Μεγαλύτερη αναλογία της ομάδας Παρτίρων με την ομάδα του Σπηλαίου Ειλειθυίας. Τα κρεμαστά τύπου Αγίου Νικολάου, των Παρτίρων είναι μικρότερα και λεπτότερης κατασκευής από εκείνα της βραχοσκεπής, που είναι ακόσμητα.

Τα Πάρτιρα, συνεπώς, θα πρέπει να χρονολογηθούν μετά την Υστερονεολιθική Κνωσό και με κατώτατο όριο την αρχή της ΠΜΙ περιόδου. Ο Renfrew βάζει τα Πάρτιρα μαζί με τις ομάδες του Σπηλαίου Ειλειθυίας και τα αγγεία της Φουρνής Μεραμπέλλου.

**Κ. Μαντέλη, The Neolithic Well at Kastelli Phourni in Eastern Crete, *BSA* 1992, 103-120.**

Διαφ. 24. Περιοχή Μεραμπέλλου, ανάμεσα στο Καστέλλι και τη **Φουρνή**. Πηγάδι, το μόνο γνωστό της Νεολιθικής. 34 αγγεία και 138 μη διαγνωστικά όστρακα. Μόνο 2 ΠΜΙ όστρακα, το υπόλοιπο σύνολο ομοιογενές της Τελικής Νεολιθικής.

Διαφ. 25. Όλη η κεραμεική είναι σκληρή στο ψήσιμο και τραχειά. Είναι χειροποίητη, με παχιά τοιχώματα. Συνήθως κόκκινη, με άνιση όπτηση. Στίλβωση ανοικτόχρωμη, σπανιότερα σκοτεινόχρωμη.

Διαφ. 26. 8 σχήματα, τα περισσότερα κλειστά. Τα ανοικτά θα χρησιμοποιήθηκαν ως αγγεία πόσης: αγγεία με ψηλό λαιμό, αμφορείς, αγγεία με χαμηλό κυλινδρικό λαιμό, ευρύστομα αγγεία, πρόχους χωρίς προχοή, τροπιδωτή φιάλη, πεπιεσμένη πυξίδα, ποτήρι. Διαφ. 27. Πλαστική διακόσμηση, σχοινοειδή, εμφανίζει ένα μόνο αγγείο: ανά δύο, μία σε κάθε όψη, μακρές πλαστικές κατακόρυφες ταινίες με πυκνές εγκάρσιες εγχαράξεις που τις γέμισαν με λευκή ύλη. Ίχνη πορτοκαλόχρωμου επιχρίσματος, αλλά και σκοτεινού ερυθρού και κίτρινου σε μερικά αγγεία, που με το ψήσιμο δημιουργούσαν μία κρούστα, σχηματίζοντας ακαθόριστα μοτίβα. Το μεγαλύτερο μέρος της κεραμεικής είναι στιλβωμένο, μονόχρωμο, σε διάφορες αποχρώσεις.

Συγγενή στοιχεία στην περιοχή του Αιγαίου και την Ανατολική Μεσόγειο: π.χ. κυλινδρικά πώματα πυξίδων είναι γνωστά στην Τροία Ι – ΙΙ. Οι κερατοειδείς λαβές είναι κοινές σε πολλές θέσεις των Κυκλάδων και της Μικράς Ασίας σε όλη αυτή την ευρύτερη περίοδο. Η δημιουργία κοσμημάτων με γραμμική έντριψη έχει ευρεία διάδοση στο Αιγαίο, τον Ελλαδικό χώρο, τη Μικρά Ασία και αλλού. Οι συγχρονισμοί και τα παράλληλα είναι ωστόσο πολύ γενικής φύσης. Όμως, η αύξηση πληθυσμού (βλ. του αριθμού των εγκαταστάσεων) και η προτίμηση νέων θέσεων (π. χ. οικισμών σε κορυφές λόφων) θέτουν την πιθανότητα ύπαρξης μικρού αριθμού νέων κατοίκων.

Έτσι, στο τέλος της Εποχής του Λίθου, έχουμε ρυθμολογικές αλλαγές στην κεραμεική, με τη δημιουργία και νέων σχημάτων για να εξυπηρετηθούν ειδικές ανάγκες. Υπάρχει, επίσης, πρόοδος στην κατασκευή, με τη βελτίωση του πλασίματος του πηλού και των τεχνικών όπτησης. Το σπουδαιότερο όμως είναι ότι η Κρήτη ξεπέρασε την απομόνωσή της. Η μακρά, σταθερή, Νεολιθική περίοδος τελείωσε και οι επιδράσεις από το εξωτερικά αυξάνουν τα κίνητρα και εισάγουν νέες ιδέες.

**L. Vagnetti & P. Belli, Characters and Problems of the Final Neolithic in Crete, *SΜΕΑ* (Studi Micenei ed Egeo-Anatolici) LXVIII, 1978, 125-127.**

Διαφ. 28. Η τελική νεολιθική κεραμεική χαρακτηρίζεται από μία σημαντική συνέχεια της Νεολιθικής παράδοσης των στιλβωμένων επιφανειών, μερικές φορές διακοσμημένη με εγχάρακτα μοτίβα. Εκτός από αυτή την τυπικά νεολιθική κεραμεική είναι ωστόσο δυνατό να απομονώσουμε αρκετές ακόμα ποικιλίες, στις οποίες το χρώμα παίζει ένα σημαντικό ρόλο και σε μερικές περιπτώσεις διακοσμήσεις που είναι αντίστοιχες των πρωτομινωικών.

Εκτός από τη χονδροειδή κεραμεική και τη στιλβωτή κεραμεική, μπορούν να αναγνωρισθούν αρκετές ακόμα τεχνικές Διαφ. 29. Ο «χτενιστός ρυθμός» (“scored ware”), που θα μπορούσε τεχνικά να συνδέεται με την χονδροειδή κεραμεική (που μερικές φορές παρουσιάζει αυλακώσεις), είναι γνωστός στην Κνωσό, όπου εμφανίζεται ήδη στην Ύστερη Νεολιθική και είναι πολύ χαρακτηριστικός στη Δυτική Κρήτη. Συνεχίζεται όμως στην ΠΜΙ, όταν και χρησιμοποιείται συχνά στις πρόχους. Έτσι, τα όστρακα αυτής της τεχνικής δεν είναι εύκολο να αποδοθούν στη μία ή στην άλλη φάση, εκτός αν το σχήμα είναι αναγνωρίσιμο.

Ένα από τα κοινά χαρακτηριστικά όλων των ρυθμών της Τελικής Νεολιθικής είναι η συχνή παρουσία κλειστών σχημάτων, από αρύβαλλους μέχρι αμφοροειδή αγγεία και μία πρωτόγονη παραλλαγή πρόχου.

Φουρνή (βλ. Κ. Μαντέλη).

Πάρτιρα (βλ. Χ. Μόρτζος).

Ένα πολύ χαρακτηριστικό σχήμα είναι τα κρεμαστά αγγεία «τύπου Αγίου Νικολάου» (από μία ταφική ομάδα κοντά στο Παλαίκαστρο). Είναι ένα αγγείο με πεπιεσμένο σφαιρικό σώμα, κυλινδρικό λαιμό και δύο ή τέσσερις μικρές λαβές για ανάρτηση κατά μήκος της μέγιστης διαμέτρου του. Ένα ψηλό κυλινδρικό σκέπασμα που καλύπτει όλο το λαιμό έχει επίσης δύο τρύπες ανάρτησης στην περιφέρεια της άνω επιφανείας του. Αυτό το σχήμα φαίνεται να έχει μία ευρεία διάδοση στην Κρήτη, αφού είναι γνωστό και από τις ομάδες του σπηλαίου Ειλειθυίας, της Αμνισού και των Παρτίρων.

Ο «ρυθμός Τραπέζας» είναι τυπικός του Οροπεδίου Λασιθίου. Είναι μία κεραμεική χωρίς στίλβωση, που χαρακτηρίζεται από μία πλαστική διακόσμηση κουμπιών και κορδονιών με κοφτερές ακμές. Σε λίγες περιπτώσεις, εμφανίζεται ένα πολύ αδρά διαμορφωμένο ανθρώπινο πρόσωπο κάτω από το χείλος του αγγείου. Τα σχήματα κυμαίνονται από φιάλες, σε αγγεία με τρυπημένο στόμιο, σ μεγάλα αποθηκευτικά αγγεία, με ή χωρίς λαιμό σαν κολλάρο. Αρκετές λεπτομέρειες, τέτοιες, όπως οι λαβές με κέρατα και τα κομμένα χείλη θυμίζουν πολύ τα φαιστιακά χαρακτηριστικά.

Διαφ. 30-32 Για να συνοψίσουμε, μπορούμε να πούμε ότι η κρητική κεραμεική της Τελικής Νεολιθικής, ακόμα και αν συνεχίζει τις αρχαίες τεχνικές της στίλβωσης και της εγχάραξης, δείχνει μία νέα τάση για χρώμα και ποικίλη επεξεργασία της επιφάνειας του αγγείου. Το αποτέλεσμα αυτών των πειραματισμών είναι η μαύρη στιλβωτή κεραμεική με ερυθρή κρούστα και η ερυθρή σφουγγιστή κεραμεική που βρίσκουμε σε μεγάλες ποσότητες στη Φαιστό, και είναι γνωστές και στην Κνωσό. Η κοκκίδωση της επιφάνειας και η γραμμική στίλβωση φανερώνουν μία προσπάθεια να κάνουν το αγγείο πιο ελκυστικό. Μερικές από αυτές τις τεχνικές, κυρίως η γραμμική στίλβωση, φθάνουν στην πλήρη ακμή τους στην επόμενη, πρωτομινωική, περίοδο, αρκετά χαρακτηριστικά τους όμως έχουν τις ρίζες τους στην Τελική Νεολιθική.

**Η Πρώιμη Εποχή του Χαλκού**

Στη Νεολιθική εποχή τα αγγεία δεν είχαν πολύ ειδικευμένο σχήμα: σκυφοειδή, λεκανοειδή, πιθοειδή, εξυπηρετούσαν διάφορες ανάγκες. Στην αρχή της Πρώιμης Εποχής του Χαλκού (ήδη από το τέλος της Νεολιθικής), μπορεί να παρατηρήσει κανείς δύο νέες τάσεις: α) της κατασκευής αγγείων σε μία πολύ μεγαλύτερη ποικιλία μορφών, κάτι που υποδηλώνει ότι επιδιώκεται μία πολύ συγκεκριμένη χρήση κατά σχήμα. β) του εξωραϊσμού των επιφανειών των αγγείων, με τη χρήση διακοσμητικών τεχνικών, που εμφανίζονται για πρώτη φορά ή έχουν τις ρίζες τους στη Νεολιθική περίοδο. Αυτές οι νέες τάσεις προδίδουν πιθανώς την ύπαρξη κάποιων πιο εξειδικευμένων αγγειοπλαστών, που πιθανότατα κατείχαν μία ξεχωριστή θέση μέσα στις κοινωνικές ομάδες τις οποίες ζούσαν. Ο αγγειοπλάστης είναι τώρα ένας εξειδικευμένος βιοτέχνης και όχι ένας περιστασιακός τεχνίτης που κατασκευάζει ένα καθημερινής χρήσης αγγείο. Μπορεί να θεωρηθεί ακόμα και ως «καλλιτέχνης», αφού προσπαθεί να εκφρασθεί αισθητικά, εκπληρώνοντας μία ανάγκη κατά τον καλύτερο δυνατό τρόπο.

Αρχικά, μπορεί να παρατηρηθούν μικρές και αργές αλλαγές από την Τελική Νεολιθική. Υπάρχουν αγροτικές κοινότητες σε μικρά χωριά, με συστάδες πλινθόκτιστων σπιτιών πάνω σε λίθινη κρηπίδα. Ταφές που φτάνουν σε αριθμό τις εκατοντάδες, υποδηλώνουν δεσμούς γένους ή φυλετικής ομάδας. Ταφικές θέσεις: σπηλιές, ταφικά περιφράγματα, θολωτοί τάφοι. Οι νεκροί συνοδεύονται από όπλα, εργαλεία, αγγεία και άλλα αγαθά. Ακόμα, διακρίνονται γειτονικοί χώροι για την απόθεση προσφορών.

Ανάπτυξη της μεταλλοτεχνίας, χρυσοχοϊας, σφραγιδογλυφίας και λιθοτεχνίας, κυρίως στις μέσες φάσεις της εποχής. Υλική ευημερία, βασισμένη στο εμπόριο – ανταλλαγές και στην καλύτερη εκμετάλλευση των εγχώριων πόρων. Η κεραμεική σαν έκφραση των καλλιτεχνικών τάσεων της εποχής. Οι κεραμεικοί ρυθμοί εξελίχθηκαν με σχετικά γρήγορο ρυθμό, διαδεχόμενοι ο ένας τον άλλο, ενώ ταυτόχρονα κατασκευάζονταν πολλά αριστουργήματα. Η τεχνική κατασκευής είναι λίγο-πολύ ανάλογη με εκείνη της Νεολιθικής περιόδου. Χειροποίητη, στην ΠΜΙΙ μικρές περιστρεφόμενες με το χέρι δισκοειδείς βάσεις (Μύρτος, Φούρνου Κορυφή). Κάθε ΠΜ ρυθμός διαθέτει τοπικές παραλλαγές, οι βασικές όμως αρχές που ον διακρίνουν εφαρμόζονται σε όλο το νησί. Επικοινωνίες επί καθημερινής βάσεως. Πυκνή κατοίκηση. Ειδικά σχήματα αγγείων σε ταφικά σύνολα. Τελετουργίες πόσης. Ανάπτυξη της λεπτότεχνης κεραμεικής.

Διαφ. 33 Συστήματα χρονολογικά, Έvans και Πλάτωνος. Κριτική. Απόλυτη χρονολόγηση. Συγχρονισμός Μέσου Βασιλείου της Αιγύπτου με τη ΜΜ περίοδο. Η ΠΜ περίοδος στην 3η χιλιετία. Σκαραβαίοι της 12ης δυναστείας της Αιγύπτου βρέθηκαν σε ΜΜΙα σύνολα, στις Γούρνες και τη Λεβήνα, ενώ ένδεκα ακόμα σκαραβαίοι της ίδιας περιόδου βρέθηκαν σε ΠΜΙ-ΜΜΙ σύνολα (P. Warren, The first Minoan stone vases and Early Minoan Chronology, Κρητικά Χρονικά 19 (1965), σ. 7 κ.ε). Η Αιγυπτιακή 12η δυναστεία άρχισε το 1991, έτσι μία χρονολόγηση γύρω στα 2000 π. Χ. φαίνεται λογική για την αρχή της ΜΜ περιόδου.

Η ανεύρεση κρητικών λίθινων αγγείων μαζί με εισαγμένα αιγυπτιακά σε ΠΜΙΙΒ στρώματα, αλλά και σε μεταγενέστερα σύνολα, αποτελεί ένδειξη χρονολόγησης της ΠΜΙΙ έναν ή δύο αιώνες μετά τα 2500 π. Χ.

Ο Warren υπέρ της υψηλής χρονολόγησης της ΠΜΙ περιόδου. Μπωλ από συενίτη της 3ης Δυναστείας στα Νότια Προπύλαια της Κνωσού, κατά τον Evans σε υπονεολιθικά στρώματα. Ήταν εκτός context, έτσι η χρονολόγηση της ΠΜ εποχής στα 2700-2500 π. Χ. Ραδιοχρονολογήσεις ξυλείας από τη Μύρτο (ΠΜΙΙΒ) δίνουν χρονολόγηση 2650-2400 π. Χ. Ραδιοχρονολογήσεις από τη Λέρνα και την Εύτρηση δείχνουν ότι η ΠΕΙ αρχίζει γύρω στις αρχές της 3ης χιλιετίας. Αν η ΠΜ αρχίζει λίγο πριν ή λίγο μετά το 3000 π. Χ., τότε η ΠΜΙ και η ΠΜΙΙΑ αποτελούν μακρές σταθερές περιόδους.

«Κεραμεικός ρυθμός» ονομάζεται μία συγκεκριμένου τύπου παραγωγή, που μπορεί να καθορισθεί από την εμφάνιση της επιφάνειας ή της διακόσμησης των αγγείων που την αποτελούν. Πολλοί κεραμεικοί ρυθμοί περιλαμβάνουν υποομάδες και παραλλαγές, κατασκευασμένες από διάφορα τοπικά είδη αργίλου.

Σπάνια ο ένας ρυθμός διαδέχεται με απόλυτη ακρίβεια έναν άλλο, γι αυτό δεν θα πρέπει να ανησυχούμε για την εύρεση λίγων οστράκων ενός συγκεκριμένου τύπου σε ένα άλλο στρώμα, που χαρακτηρίζεται από έναν άλλο ρυθμό. Μία ορισμένη περίοδος καθορίζεται κυρίως από το γεγονός ότι ορισμένοι ρυθμοί είναι τόσο κοινοί, ενώ άλλων μόλις αρχίζουν ή μόλις τελειώνουν οι περίοδοι μεγάλης δημοτικότητας.

Διαφ. 34-35. Στην αρχή της ΠΜ περιόδου, οι ρυθμοί είναι είτε συνέχειες νεολιθικών ρυθμών, είτε καινούργιοι, που πρώτη φορά σχετίζονται με τη χρήση της γραπτής διακόσμησης. Κατά τη λήξη της 3ης χιλιετίας, η γραπτή διακόσμηση έχει γίνει τεχνητή: τα θέματα συλλαμβάνονται ανεξάρτητα από το σχήμα του αγγείου και προστίθενται σε αυτό ως ένα επιπλέον στοιχείο. Τα ΠΜ κεραμεικά είναι προσεκτικά κατασκευασμένα και πιο καλά ψημμένα από τα νεολιθικά, με καλύτερα κατειργασμένο πηλό. Ύπαρξη κεραμεικής που είναι προϊόν οξείδωσης (ρυθμός Αγίου Ονουφρίου), και κεραμεικής που είναι προϊόν πλήρους αναγωγής (ρυθμός Πύργου). Στρωματογραφημένο ΠΜΙ υλικό έχει βρεθεί σε ένα πηγάδι στην Κνωσό, όπου σαφώς ήταν κάτω από ΠΜΙΙΑ κεραμεική. Το πηγάδι αυτό ήταν στον ΒΑ τομέα του ανακτόρου και ήταν 10 μ. βαθύ, περιέχοντας ομοιογενή επίχωση σταχτιάς γης και μεγάλες ποσότητες κεραμεικής της ΠΜΙ περιόδου: κυρίως κομμάτια του ρυθμού Αγίου Ονουφρίου και πολλά κομμάτια από μπωλ με ψηλό πόδι, με στιλβωμένη επιφάνεια και σχέδια σε γραμμική στίλβωση (Hood, Πρακτικά του Α΄ Διεθνούς Κρητολογικού Συνεδρίου). Στην Τάφο ΙΙ της Λεβήνας βρέθηκε ΠΜΙ κεραμεική κάτω από στρώμα με ΠΜΙΙΒ. Στη Φαιστό έχουν βρεθεί πολλές επιχώσεις με ΠΜΙ. Κάτω από την Κεντρική Αυλή του ανακτόρου, βρέθηκε ένα στρώμα με κεραμεική Πύργου και Αγίου Ονουφρίου στρωματογραφημένο με σαφήνεια πάνω από επίχωση της Τελικής Νεολιθικής. Στη Δυτική Κρήτη έχει ανασκαφεί ένας οικισμός με ΠΜΙ φάση, στη Δέμπλα Χανίων. Άλλα ΠΜΙ σύνολα προέρχονται από την Αγία Φωτιά Σητείας, το Κυπαρίσσι κοντά στο Κανλί Καστέλλι, το Αρκαλοχώρι και το Σπήλαιο Πύργου.

Χαρακτηριστικοί ρυθμοί της ΠΜΙ είναι:

Ο Ρυθμός Πύργου

Διαφ. 36-37 Η κεραμεική του ρυθμού Πύργου χαρακτηρίζεται από τη διακόσμηση με γραμμική στίλβωση και το σκοτεινό χρώμα της επιφάνειας των αγγείων –από τεφρό έως μελανό. Το όνομα του ρυθμού προέρχεται από το ταφικό σπήλαιο του Πύργου στη βόρεια κεντρική Κρήτη (Ξανθουδίδης, ΑΔ 1918). Διαφ. 38. Έχει βρεθεί όμως σε αρκετές θέσεις στην Κρήτη: Αγία Φωτιά Σητείας, Παχυάμμο, Αρκαλοχώρι, Σπήλαιο Ειλειθυίας, Κανλί Καστέλλι, Κνωσίο, Κομμό, Λεβήνα, Πατερικιές, Φαιστό.

Ενώ τα αγγεία της Τελικής Νεολιθικής στιλβώνονται σε όλη την επιφάνειά τους, η στίλβωση στο ρυθμό Πύργου περιορίζεται σε επιλεγμένα τμήματα του αγγείου, αφήνοντας άλλα χωρίς στίλβωση χάριν αντιθέσεως. Τα σχέδια τα κάνουν με ένα μαλακό στιλβωτικό εργαλείο που παράγει σκοτεινά στιλπνά κοσμήματα πάνω στο αστίλβωτο βάθος του αγγείου. Ψήνονται σε αναγωγική πυρά. Διαφ. 39. Συχνά, χρησιμοποιείται συμπληρωματικά η εγχάρακτη διακόσμηση, κατά τη νεολιθική παράδοση. ΄Αποψη για την έμπνευση του ρυθμού από ξύλινα αγγεία. Η γραμμική στίλβωση ίσως μιμείται τις ίνες του ξύλου.

Ο Ξανθουδίδης διέκρινε τρεις κύριες κατηγορίες αγγείων διακοσμημένων με τον ρυθμό αυτόν:

Διαφ. 40 Α) Οπωροδόχες: με δοχείο επάνω, είτε βαθύ είτε πιο ρηχό και κάτω πόδι κοίλο διανοιγόμενο, που συνδέεται με το δοχείο με σφαιρικό έξαρμα (ύψος: 15-20 εκ.). Στη μία πλευρά του δοχείου φέρουν επιμήκη οριζόντια απόφυση, τρυπημένη κατά μήκος.

Διαφ. 41. Β) Αμφικωνικά κύπελλα: μοιάζουν με τα δισκοπότηρα της χριστιανικής εκκλησίας. Είναι τα πιο φροντισμένα αγγεία. Χαρακτηριστικό τους είναι ότι κοσμούνται με γραμμική στίλβωση: με το στιλβωτήρα κάθετες, οριζόντιες ή τεθλασμένες γραμμές ή και δέσμες γραμμών γωνιούμενες. Συχνά φέρουν μικρή κερατοειδή απόφυση διάτρητη, στο τοίχωμα του δοχείου. Σε άλλες περιπτώσεις, τις κερατοειδείς αποφύσεις αντικαθιστούν δύο μικρές κάθετες, αντιθετικές, λαβές. Το υψηλότερο φθάνει τα 27 εκ. σε ύψος. Ανάλογα αγγεία από την Πολιόχνη της Λήμνου.

Γ) Μικρά ποτήρια. Υπάρχουν και πέντε (5) μικρά κύπελλα. Διαθέτουν πόδι κωδωνόσχημο και δοχείο ημισφαιρικό και είναι μαύρα έως τεφρά και στιλβωμένα (ύψος: 5-8 εκ.).

Διαφ. 42-43 Άλλα σχήματα που κοσμούνται σε αυτό το ρυθμό είναι οι πυξίδες, πρόχοι του τυπικού ΠΜΙ σχήματος και κύπελλα διαφόρων τύπων. Η σύνταξη των θεμάτων (κάθετες, οριζόντιες και διαγώνιες, συχνά γωνιούμενες με εναλλασσόμενη φορά γραμμές) ακολουθεί τον τεκτονικό τρόπο, τονίζει δηλαδή τα διάφορα τμήματα του αγγείου. Διαφ. 44.

Άλλοι θεωρούν τον ρυθμό Πύργου ντόπιο και τον συνδέουν με ευρήματα της Τελικής Νεολιθικής της Κνωσού και της Φαιστού και άλλοι τον θεωρούν εισαγμένο. Κεραμεική με γραμμική στίλβωση βρίσκεται σε ολόκληρη την Ανατολική Μεσόγειο. Τέτοια κεραμεική έχει βρεθεί στην Πρόσυμνα, στην Εύτρηση Βοιωτίας, στην Αθήνα, τη Σάμο, τη Χίο και ορισμένες θέσεις της Μ. Ασίας. Ορισμένοι υποστηρίζουν μάλιστα πιθανές μεταναστεύσεις από τη Μικρά Ασία στην Κρήτη, υπάρχουν όμως και άλλοι τρόποι εξήγησης (π.χ. η διάδοση της τεχνολογίας). Δεν υπάρχουν σοβαρές ενδείξεις για τέτοιου είδους μετακινήσεις λαών αυτή την εποχή, η κεραμεική όμως μοιάζει σε μερικές περιπτώσεις τόσο, ώστε να φαίνεται πιθανή κάποια επαφή των διάφορων περιοχών του Αιγαίου.

Διαφ. 45 Ο ρυθμός Αγίου Ονουφρίου.

Ο κεραμεικός αυτός ρυθμός χαρακτηρίζεται από γραπτή ερυθρή διακόσμησης πάνω σε υποκίτρινο στιλβωμένο βάθος και πήρε το όνομά του από μία ταφική θέση κοντά στη Φαιστό. Η διακόσμηση, που φαίνεται να μιμείται ψάθα, συνίσταται συνήθως σε ομάδες κάθετων ή διαγώνιων γραμμών, που ακολουθούν και τονίζουν το σχήμα του αγγείου. Διαφ. 46. Λιγότερο συνηθισμένες είναι οι οριζόντιες γραμμές. Τα διακοσμητικά θέματα χαρακτηρίζονται από λεπτή εκτέλεση και συνήθως επεκτείνονται σε όλη την επιφάνεια του αγγείου, ακόμα και κάτω από τον κυρτό πυθμένα του, σχηματίζοντας πλέγματα. Συμπληρωματική διακόσμηση υπάρχει συνήθως στην προχοή των κλειστών αγγείων. Το σφαιρικό συνήθως σχήμα του σώματος των αγγείων μεταμορφώνει τις ευθείες γραμμές σε ήπιες καμπύλες.

Έχει συχνά υποτεθεί ότι χρονολογικό κριτήριο αποτελεί η διαδοχή κυρτών βάσεων από βάσεις επίπεδες ή με πόδια, ίσως όμως αυτό το στοιχείο είναι παραπλανητικό γιατί δεν γνωρίζουμε με ακρίβεια κατά πόσο επικαλύπτονται οι δύο τύποι. Στην εξέλιξή του ο ρυθμός ονομάζεται «ρυθμός Κουμάσας».

Διαφ. 47 Αγαπητό σχήμα είναι η πρόχους με μακριά υψωμένη προχοή. Ίσως μίμηση κολοκύθας και οι ταινίες να μιμούνταν τα σκοινιά με τα οποία τις κρεμούσαν. Διαφ. 48 Οι περισσότερες πρόχοι έχουν σφαιρικό σώμα ή γωνιώδες, με τη μέγιστη διάμετρο χαμηλά. Οι λαβές τους ξεκινούν ακριβώς από το στόμιο των αγγείων. Άλλα σχήματα είναι το αμφοροειδές αγγείο, ο σκύφος, το κύπελλο, η τσαγιέρα, ο ασκός, η πυξίδα και διάφορα ζωόμορφα αγγεία. Διαφ. 49-50 Διάφορες θεωρίες για την καταγωγή του ρυθμού. Ο Evans θεωρούσε τόπο προέλευσης την Αίγυπτο. Ο Levi τη νεολιθική Κρήτη. Άλλοι την Συροπαλαιστίνη: τίποτα σίγουρο.

Η γενική χρονολόγηση του ρυθμού βασίζεται σε ευρήματα από την Κνωσό και την Λεβήνα. Εκεί, στον Τάφο ΙΙ βρέθηκε μαζί με κεραμεική Πύργου και ρυθμού Λεβήνας.

Διαφ. 51 Ο ρυθμός Λεβήνας.

«Ρυθμός Λεβήνας» βαπτίσθηκε ένας ΠΜΙ ρυθμός με διακόσμηση λευκού πάνω σε ερυθρό βάθος. Ο πηλός των αγγείων είναι υποκίτρινος, με ερυθρό επίχρισμα. Από πάνω, με ωχρό – λευκοκίτρινο χρώμα, διακόσμηση με γραμμικά κοσμήματα πολύ όμοια με εκείνα του ρυθμού Αγίου Ονουφρίου. Συχνά, τα σχήματα έχουν κυρτούς πυθμένες. Δεν συνηθίζονται τόσο οι πρόχοι. Τα σχήματα είναι ιδιόμορφα: διαφ. 51-54 ένα παράδειγμα έχει το σχήμα πλοίου με δύο υψωμένα άκρα, μικρά πόδια και αποφύσεις στον ώμο, ένα άλλο έχει διαμορφωθεί σε σχήμα κολοκύθας και ένα άλλο μοιάζει με βαρελάκι. Υπάρχουν ακόμα κύπελλα και αμφοροειδή αγγεία, αλλά και πυξίδες.

Άλλες θέσεις που έχει βρεθεί (κυρίως στη νότια Κρήτη): το Μαραθοκέφαλο, η Σίβα, ο Άγιος Ονούφριος, η Κουμάσα, η Φαιστός και η Κνωσός. Στο Μαραθοκέφαλο βρέθηκε μαζί με ρυθμό Κοιυμάσας (επιβίωση;). Στρωματογραφημένος τον Τάφο ΙΙ της Λεβήνας, μαζί με κεραμεική Αγίου Ονουφρίου, κάτω απίο ΠΜΙΙΒ στρώματα.

Διαφ. 55. Ο χτενιστός ρυθμός.

Πολύ διαδεδομένος στη Δυτική Κρήτη είναι ένας ρυθμός μονόχρωμης κεραμεικής που κοσμείται με δέσμες πυκνών αδρών γραμμών, κάθετων, οριζόντιων ή διαγώνιων, που σχηματίζονται αν περαστεί ο υγρός πηλός του αγγείου με μία συστάδα από δύσκαμπτα άχυρα, ή με ένα αντικείμενο σε σχήμα κτένας. Τα πιο κοινά σχήματα είναι οι πρόχοι και οι σκύφοι. Οι πρόχοι έχουν υψωμένες προχοές και σφαιρικά σώματα, όπως αυτές του ρυθμού Αγίου Ονουφρίου. Διαφ. 56 Οι σκύφοι είναι συνήθως ευρέος ανοικτού σχήματος, με κυρτά τοιχώματα.

Χρονολόγηση με βάση την Κνωσό, όπου υπήρχε και σε στρώματα της Νεώτερης ή και Τελικής Νεολιθικής. Υπάρχει όμως και στην επίχωση του ΠΜΙ φρέατος. Ορισμένα όστρακα βρέθηκαν και στο Μόχλο, πιο πολύ όμως στη δυτική Κρήτη, όπως στη Δέμπλα διαφ. 57 και στο σπήλαιο Λεντάκα, στο Μελιδόνι Αποκορώνου.

Ο ρυθμός Πηλού.

Η ονομασία του από μία θέση της Μήλου. Το κυριώτερο σχήμα είναι το αρυβαλλοειδές, ένας ειδικός τύπος κρεμαστού αγγείου, με σφαιρικό σώμα, ψηλό κωνικό λαιμό και μικρό στόμιο. Στον ώμο διάτρητες αποφύσεις. Διαφ. 58, μεσαία σειρά, το τρίτο από αριστερά. Εγχαράξεις, ευθείες και καμπύλες, σχηματίζουν ενάλληλες γωνίες ή και ιχθυάκανθα. Έχουν βρεθεί, μεταξύ άλλων, στο Σπήλαιο Πύργου. Οι περισσότεροι μελετητές έχουν αποδώσει την κεραμεική αυτή ομάδα στις Κυκλάδες, αλλά το πρόβλημα της προέλευσης των κρητικών δειγμάτων παραμένει ανοικτό.

Αρκετά αγγεία της ΠΜΙ περιόδου δεν ταξινομούνται σε συγκεκριμένους ρυθμούς. Άλλα φέρουν μόνο επίχρισμα ή και καθόλου, ενώ άλλα απλή εγχάρακτη διακόσμηση. Τα αγγεία αυτά κατέχουν από πολλές απόψεις μία ενδιάμεσοη θέση μεταξύ των νεολιθικών ρυθμών και της εξελιγμένης κεραμεικής των μεταγενέστερων περιόδων.

**ΠΜΙΙ**

Φάση ανάπτυξης: οι οικισμοί μεγαλώνουν διαφ. 59, ιδρύονται νέες θέσεις και το εμπόριο ανθεί. Ανάπτυξη της μεταλλουργίας. Τα πρώτα κεραμεικά εργαστήρια. Μύρτος: δωμάτιο με κεραμεικούς δίσκους. Διαφ. 60 Σε γειτονικό δωμάτιο πίθοι με πηλό ή νερό. Μερικοί από τους δίσκους διέθεταν πλευρικές αυλακώσεις, ίσως για να βοηθείται η περιστροφή τους;

Διαφ. 61 Στρωματογραφημένα σύνολα στην Κνωσό, Δυτική Αυλή, βόρεια του Βαδσιλικού Δρόμου και νότια πρόσοψη του ανακτόρου: το πρώτο στρώμα έχει κεραμεική Λεπτότεχνου Τεφρού Ρυθμού, εγχάρακτους ρυθμούς και ρυθμό Κουμάσας, ενώ το δεύτερο ρυθμό Βασιλικής. Στη νότια Κρήτη, η διαίρεση της ΠΜΙΙ σε δύο φάσεις, στη Λεβήνα, Μύρτο, Βασιλική, Παλαίκαστρο, Μόχλο. Η καλύτερη στρωματογραφία στη Δυτική Κρήτη στη Δέμπλα.

Υπερπόντιες επαφές της Κρήτης. Σαλτσιέρα (κύμβη, εμβαμματοδοχείο), εισαγωγή από έξω (ΠΜΙΙΑ). Διαφ. 62, πάνω σειρά, δεύτερο από αριστερά Ερμηνεύθηκε ως αγγείο πόσης και σαν δοχείο για κάποιο είδος λεπτόρευστου τυριού. Ίσως, τα πρότυπα πάλι κολοκύθες. Πυξίδες. Διαφ. 62, 2η σειρά-πρώτο από αριστερά, όλη η τρίτη σειρά, τέταρτη σειρά-πρώτο από αριστερά Αναλογίες με τις πυξίδες των Κυκλάδων, συχνά με ανάλογη εγχάρακτη διακόσμηση, συνήθως στον Λεπτότεχνο Τεφρό Ρυθμό.

 Διαφ. 63-οι δύο πάνω σειρές **Λεπτότεχνος Τεφρός Ρυθμός (Fine Grey Ware)**

Πηλός καλής ποιότητας. Η επιφάνεια εξομαλύνεται με νερό ή με αραιό διάλυμα επιχρίσματος. Ο πηλός είναι τεφρός από την επιφάνεια ως τον πυρήνα (αναγωγικές συνθήκες όπτησης). Τα αγγεία πιθανώς συσσωρεύονταν μαζί με την καύσιμη ύλη, σε εστία που καλυπτόταν. Παρατεταμένη χαμηλή θερμοκρασία. Είναι ρυθμός διαδεδομένος σε όλη την Κρήτη. Λίγα όστρακα στην Κνωσό βρέθηκαν με ΠΜΙ κεραμεική, συνήθως βρίσκεται μαζί με «ρυθμό Κουμάσας».

Διαφ. 63-64. Το πιο συνηθισμένο σχήμα είναι οι πυξίδες: σφαιρικές ή κυλινδρικές, με ή χωρίς πόδι, λίγα δείγματα έχουν τρία μικροσκοπικά πόδια. Συγγενή αγγεία στα νησιά του Αιγαίου. Άλλα σχήματα που παρουσιάζουν τον ίδιο ρυθμό: ο κέρνος, διάφοροι τύποι σκύφων, το κύπελλο με πόδι, ο ηθμός.

Πολύ συχνά απαντά η εγχάραξη, σε οριζόντιες ζώνες. Δημοφιλή τα ημικύκλια, οι ευθείες και διαγώνιες γραμμές, η ιχθυάκανθα και η στίξη. Δεν εξαρτάται από τα σχήματα του αγγείου που διακοσμεί.

Παραγωγή μικρών δοχείων, κυρίως πυξίδων. Κατανομή σε όλη την Κρήτη. Ίσως σημαντικές για το περιεχόμενό τους: αλοιφές ή αρωματικά έλαια.

D. E. Wilson & P. M. Day, Ceramic regionalism in prepalatial central Crete: the Mesara imports at EMI to EMII at Knossos, *BSA* 89 (1994), 1-88.

Η λεπτότεχνη τεφρή κεραμεική έχει ονομασθεί επίσης: εγχάρακτη και στικτή γκρι κεραμεική και ανοικτόχρωμη γκρι κεραμεική. Σταθερή ποιότητα. Λίγες μικρές άσπρες προσμίξεις. Τα αγγεία είναι καλά ψημμένα, με σχετικά παχιά τοιχώματα. Η επεξεργασία της επιφάνειας μπορεί να ποικίλλει, από μία λεία με δικό της επίχρισμα επιφάνεια, μέχρι μία γυαλισμένη ή στιλβωμένη με μοτίβα επιφάνεια. Στην Κρήτη υπάρχουν αυτή την περίοδο άλλες γκρι κεραμεικές που, αν και μοιάζουν, δεν ανήκουν αναγκαστικά στην ομάδα αυτή. Μία σχετική, αλλά διαφορετική, ομάδα απλής ή εγχάρακτης γκρι σκοτεινόχρωμης κεραμεικής απαντά σε μερικές θέσεις της Ανατολικής Κρήτης. Μεγάλη εξάπλωση στην Κρήτη. Η ομοιογένεια στην τεχνική, την ποιότητα, την επεξεργασία της επιφάνειας και στη διακόσμηση δείχνει καθαρά ένα κέντρο παραγωγής. Η πετρογραφική ανάλυση έδειξε ότι η ποιότητα του πηλού ήταν από τη Μεσαρά και ότι τα αγγεία ψήθηκαν σε 850-900 βαθμούς, σε αναγωγική πυρά.

Η λεπτότεχνη τεφρή κεραμεική απαντά πιο πολύ στη Μεσαρά, σε περιορισμένη όμως ποικιλία σχημάτων. Διαφορετικά σχήματα στην Κνωσό, Μύρτο Φούρνου Κορυφή, Μύρτο Πύργο. Μεγαλύτερη ποικιλία στα οικιακά σύνολα. Σύνολο δειγμάτων 254: από τάφους 43, από τα οποία 36 είναι πυξίδες. Γιατί κέντρο παραγωγής η Μεσαρά; (άποψη Wilson – Day: πιθανώς την κατασκεύαζε ένας μικρός αριθμός ειδικευμένων κεραμέων ως είδος πολυτελείας). Ανάλογα σχήματα με αυτά του λεπτότεχνου τεφρού ρυθμού (πυξίδα, κύλικα, σκύφος, σκύφος με πόδι, πρόχους και πιθαράκι) παράγονταν και στην ντόπια κνωσιακή σκοτεινή γκρι στιλβωτή κεραμεική. Πιθανότατα, τα προϊόντα του λεπτότεχνου τεφρού ρυθμού ήταν αντικείμενα πολυτελείας ή προοριζόμενα για κάποιες τελετουργικές χρήσεις.

Διαφ. 65 **Ρυθμός Κουμάσας (Λεπτότεχνη Γραπτή Κεραμεική)**

(Α. Ζώης, Έρευνα περί της Μινωικής Κεραμεικής, *Επετηρίς Επιστημονικών Ερευνών Παν/μίου Αθηνών*, 1967, 703 κ. έ.).

Κατά την ΠΜΙΙΑ, σε πολλές περιοχές της Κρήτης με ιδιαίτερη πυκνότητα στη Μεσαρά, συνηθίζεται ένας τύπος γραπτής κεραμεικής, που ορίζεται από τη χρήση καστανής ή μελανής γραμμικής διακόσμησης πάνω σε στιλβωμένο υποκίτρινο – υποκάστανο επίχρισμα. Πήρε το όνομά της από μία ταφική θέση με θολωτούς τάφους στη Μεσαρά, όπου βρέθηκε σε μεγάλη ποσότητα. Η διακόσμηση είναι γραμμική, σε απλούς γεωμετρικούς σχηματισμούς. Διαφ. 66. Αντί των συστημάτων κάθετων ή οριζόντιων ταινιών που καταλάμβαναν όλο το σώμα του αγγείου φτάνοντας μέχρι τον πυθμένα του (ρυθμός Αγίου Ονουφρίου), εμφανίζονται ως κύρια διακοσμητικά στοιχεία η πυκνή δικτύωση, συστήματα ρόμβων ή και αβακωτά θέματα. Ομάδες παράλληλων οριζόντιων ταινιών διατηρούνται στο λαιμό και το ράμφος. Στη λοξότμητη εσωτερική επιφάνεια των χειλέων, υπάρχουν εγκάρσια γλωσσίδια αντί της συνεχούς ταινίας.

Νέα θέματα είναι το αστέρι, ο διπλούς πέλεκυς, το αβακωτό και οι ρόμβοι. Διαφ. 67 Κατεξοχήν χαρακτηριστικό όμως γνώρισμα του ρυθμού είναι η πυκνή δικτύωση. Διαφ. 68-69 Η μελάνωση ορισμένων επιφανειών και η χρήση πλατιών ταινιών είναι στοιχεία που δεν απαντούν στον ρυθμό του Αγίου Ονουφρίου. Συχνά, η δικτύωση και το αβακωτό γεμίζουν τρίγωνα ή ρόμβους. Επίσης συχνές είναι οι συμπαγείς κολώνες από ρόμβους, η συμπαγείς διπλούς πελέκεις.

Η διακόσμηση οργανώνεται σε σαφείς ομάδες γραμμών ή σχημάτων, ζωγραφίζεται με ακρίβεια και εφαρμόζεται με προσοχή σε κάθε αγγείο. Κύριο χαρακτηριστικό των νέων διακοσμητικών συστημάτων είναι ότι εφαρμόζονται συμμετρικά στις δύο πλάγιες όψεις των αγγείων, τονίζοντας τελικά την πρόσθια. Διαφ. 70-71 Ο πυθμένας γενικά παραμένει ακόσμητος, ενώ στο ρυθμό Αγίου Ονουφρίου αποτελεί την κύρια διακοσμητικά επιφάνεια.

Τα κύρια σχήματα διαφ. 72 στα οποία αντιπροσωπεύεται ο ρυθμός είναι οι πρόχοι (με λαβή που αρχίζει λίγο κάτω από το χείλος και έχει μέτριο άνοιγμα τόξου, βάσεις επίπεδες και μερικές φορές πλαστικούς οφθαλμούς ή τρία μαστοειδή ποδαράκια), οι τσαγιέρες, τα κύπελλα και οι σκύφοι με κυρτά περιγράμματα. Ακόμα, υπάρχουν πυξίδες, δίωτα κύπελλα, ασκοί, μικροί αμφορείς με οριζόντιες λαβές, λοπάδες με αυλακωτή προχοή και οριζόντια λαβή, μόνωτο κύπελλο κ. ά. Καλή όπτηση, παχιά τοιχώματα με λείες, στίλβουσες, επιφάνειες. Επίχρισμα πιο λευκωπό από εκείνο του ρυθμού του Αγίου Ονουφρίου.

Η πετρογραφική ανάλυση και η εξέταση σε ηλεκτρονικό μικροσκόπιο έδειξε ότι πιθανή προέλευση των κνωσιακών δειγμάτων ήταν η Μεσαρά. Έδειξε επίσης ότι υπήρχαν σχέσεις ανάμεσα σε δείγματα της κεραμεικής αυτής και του λεπτότεχνου τεφρού ρυθμού, υποβάλλοντας, ότι τουλάχιστον ένας αριθμός δειγμάτων έγιναν στον ίδιο χώρο με εκείνον (υπήρχαν όμως παραλλαγές, που δείχνουν διάφορα κέντρα παραγωγής). Ψημμένη σε οξειδωτική – αναγωγική – οξειδωτική πυρά: διαφορετική κεραμεική παράδοση από εκείνη του λεπτότεχνου τεφρού ρυθμού. Αυτό υποβάλλει μία οργάνωση ανάμεσα στους κεραμείς, πέρα από το επίπεδο της οικιακής παραγωγής.

Συγγενείς ρυθμοί. Διαφ. 73-πάνω σειρά, το μεσαίο, 74 Λοπάδα Μόχλου, διαφ. 75 πυξίδα Αγίας Φωτιάς Ιεράπετρας. Διαφ. 76 Ρυθμός Μύρτου, με ομάδες κάθετων ταινιών (ΠΜΙΙΒ). Η γραπτή διακόσμηση ξαναεμφανίζεται ισχυρή στο Λευκό Ρυθμό.

Εκτός Κνωσού και Μεσαράς σπάνια παραδείγματα του ρυθμού Κουμάσας: από τη Μύρτο Φούρνου Κορυφή, Μύρτο Πύργο και Πετρά.

Διαφ. 77 **Ρυθμός Βασιλικής**

Πρόκειται για τον πιο χαρακτηριστικό ρυθμό της ΠΜ περιόδου (ΠΜΙΙβ). Χαρακτηρίζεται από ένα είδος μελανής, ερυθρής, καστανής έως και ωχρής κηλιδωτής διακόσμησης. Για πρώτη φορά στην Κρήτη, πολυχρωμική εντύπωση. Η επιφάνεια των αγγείων είναι σκληρή και γυαλιστερή και τα κεραμεικά είναι καλοκατασκευασμένα, αν και χειροποίητα και συχνά με παχιά τοιχώματα. Η επιφάνεια των αγγείων καλύπτεται πάντα με επίχρισμα, στιλβώνεται και ψήνεται με τέτοιο τρόπο, ώστε οι αποχρώσεις που σχηματίζονται κυμαίνονται από το ερυθτρό και το καστανό έως το μαύρο. Μερικές φορές, τα αγγεία είναι μαύρα έως κόκκινα, με περιοχές ανοικτότερου χρώματος, που έχουν πιο πολλά από ένα σημεία. Οι ωχρές κηλίδες, όπου υπάρχουν, είναι πιο έντονα ορισμένες, από εκείνες άλλων χρωμάτων. Διαφ. 78 Οι επιφάνειες έχουν συχνά συγκεκριμένα θέματα, αφήνοντας λίγες αμφιβολίες ότι οι κεραμείς μπορούσαν να ελέγξουν τα σχέδιά τους. Άλλα αγγεία όμως δείχνουν τυχαία αποτελέσματα και τα περιγράμματα των «θεμάτων» είναι συγκεχυμένα και ασαφή, ακόμα και στα πιο προσεγμένα αγγεία.

Υπάρχουν και κομμάτια χαμηλότερης ποιότητας, μερικά από τα οποία βρέθηκαν, μαζί με άλλα, ακόμα και στη Βασιλική (δεν πρόκειται για ζήτημα επαρχιακής παραγωγής). Σε μερικές περιπτώσεις, με το ρυθμό Βασιλικής συνδυάζεται γραπτή διακόσμηση: π. χ. επίθετη λευκή βαφή πάνω στην κηλιδωτή επιφάνεια, που υποδηλώνει την κατασκευή του αγγείου στην ΠΜΙΙΙ περίοδο.

Ακτινοσκοπήσεις με ακτίνες Χ έδειξαν ότι τα διαφορετικά χρώματα των κηλίδων ήταν χημικά όμοια, σχηματισμένα μόνο με οξείδια του σιδήρου. Άρα, οι διαφορετικού χρώματος κηλίδες έχουν να κάνουν με το ψήσιμο σε οξειδωτική-αναγωγική πυρά, που με κάποιο τρόπο επιδρούσε διαφορετικά σε επιλεγμένα μέρη του αγγείου.

Διάφορες θεωρίες για τη δημιουργία του ρυθμού: ψήσιμο σε ανοικτή εστία, ψήσιμο σε κλίβανο αλλά σε επαφή με τις φλόγες ή άνθρακες, χρήση επιχρισμάτων διαφορετικής πυκνότητας, χρήση υγρού σπόγγου πριν το ψήσιμο και προσθήκη και δεύτερου επιχρίσματος για το σχηματισμό συγκεκριμένων θεμάτων, χρήση ξύλου αναμμένου πάνω στην επιφάνεια του αγγείου μετά το ψήσιμο, κάλυψη τμημάτων των αγγείων με άφλεκτο υλικό κατά το ψήσιμο. Ο Betancourt προτείνει μία συνδυασμένη μέθοδο: στην περίπτωση που τα θέματα ήταν συγκεκριμένα, ίσως κατεργασία του επιχρίσματος πριν την όπτηση με τη χρήση σπόγγου. Αλλιώς, με τη χρήση ξύλων και ανθράκων σε επαφή με την επιφάνεια του αγγείου κατά την όπτηση. Η όπτηση στους 800-850 βαθμούς. Η ιδέα της διακόσμησης πιθανώς από παρατήρηση.

Διαφ. 79 Τα σχήματα που κοσμούνται στο ρυθμό Βασιλικής είναι από συντηρητικά έως ιδιαίτερα τολμηρά και εξωτικά. Τα πιο χαρακτηριστικά είναι η τσαγιέρα με υπερβολικά μακριά προχοή, η πολύ υψίλαιμη πρόχους, το κύπελλο με δισκοειδή-κωνική βάση, το κωνικό δοχείο με προχοή, γεφυρόστομα αγγεία, η λεκάνη και άλλοι τύποι πρόχων και κυπέλλων.

Ο ρυθμός αρχίζει στην ΠΜΙΙΑ και κυριαρχεί στην ΠΜΙΙΒ. Εξαφανίζεται σιγά-σιγά στην ΠΜΙΙΙ. Κέντρα παραγωγής: Αγία Τριάδα, Πορτί, Κνωσός, Λεβήνα, Μάλια, Μύρτος, Βασιλική (ίσως Σφουγγαράς και Τραπέζα).

Συνήθως δεν εμφανίζουν ίχνη φωτιάς. Είναι για σερβίρισμα και κατανάλωση τροφής και ποτού. Οι πρόχοι και οι τσαγιέρες, όπως και τα κύπελλα, ήταν για υγρά. Τα μόνωτα κύπελλα ίσως για ζεστά ροφήματα. Τα μικρότερα, ίσως, για δυνατά ποτά, που θα πίνονταν σε μικρές ποσότητες. Μικρές προχύσεις στα κύπελλα, ίσως για να υποβοηθούν τα μικρά παιδιά ή τους γέρους να πιούν. Τα ρηχά μπωλ ίσως για το σερβίρισμα στερεής τροφής. Τα κυλινδρικά αγγεία με σκέπασμα, ίσως για αποθήκευση τροφών. Τα αγγεία με σωληνωτές προχοές που έχουν πλατιά στόμια θα ήταν για να τα γεμίζουν εύκολα, ενώ οι προχοές δείχνουν υγρό. Ίσως οι προχοές για να εμποδίζουν στερεά αντικείμενα να χυθούν έξω μαζί με το υγρό περιεχόμενο. Κάποιος θα μπορούσε να φαντασθεί ελιές σε λάδι ή άρμη ή ξύδι. ‘Ισως για την κατασκευή ενός είδους τυριού, που πρέπει να απαλλάσσεται περιοδικά από το τυρόγαλο.

Η ωραία ποιότητα και η αισθητική των αγγείων του ρυθμού Βασιλικής τα κατατάσσουν στα επιτραπέζια σκεύη.

Ιδιόρρυθμα αγγεία και σκεύη της ΠΜΙΙ-ΙΙΙ. Πτηνόμορφοι ασκοί, δακτυλιοειδές σκεύος, πώματα ή καρποδόχες. Δύσκολα χρονολογήσιμα. Σε πολλές θέσεις χρησιμοποιούνται πίθοι, πολλές φορές με καταλοιβάδες. Τριποδικά αγγεία, γνωστά ήδη από την ΠΜΙ Δέμπλα. Τα χονδροειδή αγγεία καθημερινής χρήσης συμπληρώνονται από αβαθή μαγειρικά πινάκια, λεκάνες, δίσκους και πολλούς τύπους σκύφων και πιθοειδών, σκεύη για μαγείρευμα, αποθήκευση και άλλες οικιακές εργασίες.

Από τους ακόσμητους λεπτότεχνους ρυθμούς, τυπικοί για την ΠΜΙΙ, ειδικά σε θέσεις της ανατολικής Κρήτης είναι ο Ερυθρός Έντριπτος Ρυθμός, ο Καστανός Έντριπτος Ρυθμός και ο Μελανός Έντριπτος Ρυθμός. Βρίσκονται με αγγεία του ρυθμού Βασιλικής. Πιο πολύ στην ανατολική Κρήτη: στην κεντρική υπάρχουν πιο πολλά γραπτά αγγεία.

Τα αγγεία της ΠΜΙΙ είναι στο σύνολό τους καλύτερα σχηματισμένα πό αυτά της ΠΜΙ. Τα τμήματά τους –βάσεις, προχοές, λαβές- διακρίνονται καθαρά, ενώ σε προηγούμενες εποχές αποτελούσαν απλές προεκτάσεις του σώματος των αγγείων.

Τάση για το παράδοξο. Αποκλειστικά στην ΠΜΙΙ ανήκουν οι τσαγιέρες και πολύ υψίλαιμες πρόχοι και τα egg cups. Αυτό υποδηλώνει μία εποχή πειραματισμών, κατά την οποία είχαν κατακτηθεί οι τεχνικές του πλασίματος και της όπτησης και οι αγγειοπλάστες ήταν πια πρόθυμοι να στρέψουν την επινοητικότητά τους προς το ίδιο το αγγείο.

Διαφ. 80 **ΠΜΙΙΙ**

Ο Evans καθόρισε την ΠΜΙΙΙ κυρίως βάσει ευρημάτων της ανατολικής Κρήτης. Έτσι, τα χαρακτηριστικά της δεν είναι δυνατό να αναγνωρισθούν στην κεντρική Κρήτη και στη Μεσαρά. Ο Hood στην Κνωσό (βόρεια του Βασιλικού Δρόμου) και ο Αλεξίου στις ανασκαφές της Λεβήνας διαπίστωσαν την ανυπαρξία στρώματος με κεραμεική Λευκού Ρυθμού: πάνω από ΠΜΙΙΒ, τα ΜΜΙΑ. Ο Hood (Stratigraphic Excavations at Knossos, 1957-61. Πεπραγμένα του Α΄Διεθνούς Κρητολογικού Συνεδρίου) υποστήριξε ότι η πρωιμότερη φάση της ΜΜΙΑ, χωρίς πολύχρωμη διακόσμηση, θα μπορούσε να ονομαστεί ΠΜΙΙΙ, Ο Warren συζητά το πρόβλημα επικάλυψης της ΠΜΙΙΙ ανατολικής Κρήτης με τη ΜΜΙΑ της κεντρικής Κρήτης. Εξετάζει στρωματογραφία και επαφές ανατολικής – κεντρικής Κρήτης. Βρίσκει αρκετά παραδείγματα ΠΜΙΙΙ αγγείων της ανατολικής Κρήτης στην κεντρική Κρήτη με ΜΜΙΑ και αγγεία της ΜΜΙΑ της κεντρικής και νότιας Κρήτης σε ΠΜΙΙΙ σύνολα στην ανατολική Κρήτη (P. Warren, The first Minoan stone vases and Early Minoan chronology, *Κρητικά Χρονικά* 19, 1965). Καταλήγει στο συμπέρασμα, ότι η ΠΜΙΙΙ του Λευκού Ρυθμού της ανατολικής Κρήτης είναι σύγχρονη με τη ΜΜΙΑ της κεντρικής και νότιας Κρήτης, αλλά αρχίζει πριν από αυτήν, συγχρόνως με μία σύντομη ΠΜΙΙΙ στην Κνωσό και τελειώνει πριν από αυτήν (διότι η ΜΜΙΑ στην Κνωσό αλληλοκαλύπτεται με την ΜΜΙΑ στην ανατολική Κρήτη).

Πρόσφατα, η Momigliano (ΒSΑ 1991), εξετάζοντας την κεραμεική που αποδόθηκε στη ΜΜΙΑ στην Κνωσό, κατέληξε στο συμπέρασμα ότι υπάρχουν 7 ομοιογενή σύνολα, που αντιπροσωπεύουν μία φάση, που θα μπορούσε να χαρακτηρισθεί ΠΜΙΙΙ-ΜΜΙΑ, για την περιοχή αυτή. Χαρακτηριστικό της κεραμεικής αυτής, που έχει στοιχεία της κεραμεικής της επόμενης φάσης (ΜΜΙΑ) είναι η απουσία της πολυχρωμίας. Αυτή η φάση θα μπορούσε να ονομασθεί ΠΜΙΙΙ/ΜΜΙΑ. Αντιπροσωπεύεται στην Κνωσό από τα σύνολα: Σπίτι Α, Β και C, το πηγάδι βόρεια του Σπιτιού Α, το Upper East Well, τον βόρειο τομέα της πόλης και την άνω απόθεση από τα προανακτορικά σπίτια νότια του ανακτόρου.

Διαφ. 81 Στην ανατολική Κρήτη, η κεραμεική της ΠΜΙΙΙ, που όπως θα δούμε αντιπροσωπεύεται κυρίως από το Λευκό Ρυθμό (East Cretan White on Dark Ware), βρέθηκε στρωματογραφημένη πάνω από την ΠΜΙΙΒ στη Βασιλική, το Παλαίκαστρο, το Μόχλο. Στη Μεσαρά, δεν έχουμε επίσης ΠΜΙΙΙ στρωματογραφημένη, όμως τυχαία ευρήματα, ακόμα και στη Δυτική Κρήτη, δείχνουν ότι η ΠΜΙΙΙ κεραμεική ήταν διαδεδομένη σε όλο το νησί.

Διαφ. 82 Τα σχήματα των αγγείων της ΠΜΙΙΙ διαφέρουν λίγο από εκείνα της ΠΜΙΙ. Το κύπελλο με τη δισκοειδή – κωνική βάση διέθετε στην ΠΜΙΙΒ πόδι αρκετά ευδιάκριτο, κατά την ΠΜΙΙΙ-ΜΜΙΑ όμως το πόδι σχεδόν εξαφανίζεται. Πολλά κύπελλα, ημισφαιρικά και κωνικά, συχνά ακόσμητα ή διακοσμημένα με μία απλή οριζόντια λευκή ταινία ή μελανή σε ανοικτό βάθος. Τα κύπελλα μόνωτα ή άωτα, τα μόνωτα με κυλινδρικές λαβές. Σκύφοι διαφόρων τύπων. Οι πρόχοι έχουν μικρότερες προχοές με αποτετμημένη απόληξη. Τσαγιέρες, πιθοειδή και γεφυρόστομα αγγεία. Η εικόνα συμπληρώνεται από πώματα, τριποδικά αγγεία και άλλα μαγειρικά σκεύη, πυξίδες και πίθους.

Διαφ. 83 Κύριος ρυθμός στη λεπτότεχνη κεραμεική, ο Λευκός Ρυθμός (ειδική μελέτη του Ph. Betancourt, East Cretan White on Dark Ware). Είναι ένα είδος κεραμεικής με λευκά σχέδια σε σκοτεινό βάθος. Οι κυριότερες μελέτες για αυτόν είναι του Ζώη (Πεπραγμένα του Β’ Διεθνούς Κρητολογικού Συνεδρίου, Υπάρχει ΠΜΙΙΙ εποχή;), του Ανδρέου και του Betancourt.

Διαφ. 84 Ο πηλός είναι ωχροκάστανος – ερυθρός. Τα αγγεία καλύπτονται με επίχρισμα σκοτεινότερο και πιο ομοιόμορφο παρά στην ΠΜΙΙ, με διακόσμηση λευκή, παχύρευστη, γραμμική πάνω σε αυτό. Εύκολα αναγνωρίσιμος ρυθμός. Τα πρωιμότατα όστρακα του ρυθμού απαντούν στην ΠΜΙΙΒ. Πολλά κομμάτια χρονολογούνται στην ΠΜΙΙΙ και ΜΜΙΑ. Και το στυλ βαθμιαία ενσωματώνεται στις υστερότερες παραδόσεις της ΜΜΙΒ, με μερικά θέματα να επιβιώνουν και αργότερα.

Ο Λευκός Ρυθμός στην ανατολική Κρήτη μπορεί να διακριθεί σε τρεις φάσεις:

Διαφ. 85, δεξιά Α) Την πρώιμη φάση (ΠΜΙΙΒ): κεραμεική αυτή αντιπροσωπεύεται μόνο από μία μικρή αναλογία της διακοσμημένης κεραμεικής της Μύρτου. Τα θέματα είναι απλά, με ενάλληλες γωνίες και διαγραμμισμένα τρίγωνα.

Διαφ. 86 Β) Τη μέση φάση (ΠΜΙΙΙ, στην Κνωσό ΠΜΙΙΙ μέχρι την πρώιμη ΜΜΙΑ): πλατύ ρεπερτόριο σχημάτων και διακοσμήσεων. Είναι η ώριμη φάση του ρυθμού. Η κύρια απόθεση είναι αυτή της Βορείας Τάφρου των Γουρνιών. Άλλα καλά contexts περιλαμβάνουν έναν αποθέτη-πηγάδι στη Βασιλική, αποθέσεις στα Blocks A και C στο Μόχλο και αρκετές αποθέσεις από το Παλαίκαστρο.

Διαφ. 87-88 Γ) Την ύστερη φάση (ΜΜΙΑ-Β). Με χαρακτηριστικά της μέσης φάσης, αλλά και με αλλαγές και νέα μοτίβα. Πολύχρωμα αγγεία που καθορίζουν την αρχή της ΜΜΙΑ και σχήματα τροχήλατα που αρχίζουν στη ΜΜΙΒ είναι σύγχρονα με τη χειροποίητη κεραμεική με λευκή διακόσμηση. Σύνολα της φάσης αυτής βρέθηκαν στο Μύρτο – Πύργο, στο Μόχλο (Σπίτι D), τα Νότια Σπίτια στα Μάλια, το Σπίτι Β στη Βασιλική κ. ά. Προς το τέλος της φάσης ο Λευκός Ρυθμός έχει ενσωματωθεί σε υστερότερους ρυθμούς.

Ο Λευκός Ρυθμός της κεντρικής και της δυτικής Κρήτης δεν έχει μελετηθεί πολύ. Στρώματα από την Κνωσό, όμως, απέδειξαν ότι μία μετα-Βασιλική κεραμεική φάση με γραμμική άσπρη διακόσμηση, χωρίς κόκκινο χρώμα, υπήρχε στο κεντρικό τμήμα του νησιού. Αυτή η περίοδος πρέπει να συμπίπτει με μέρος τουλάχιστον της ΠΜΙΙΙ της ανατολικής Κρήτης. Η κεραμεική της κεντρικής και δυτικής Κρήτης είναι ωστόσο πολύ διαφορετική από την ανατολική κεραμεική. Τα σχήματα των αγγείων είναι συγκεκριμένα και η διακόσμηση λιγότερο σύνθετη. Ούτε σπείρες, ούτε κυκλικά μοτίβα είναι συνηθισμένα. Απλές οριζόντιες ταινίες είναι συνηθέστερες, ενώ απαντούν ακόμα διαγώνιες γραμμές, παράλληλες λοξές γραμμές, στιγμές και άλλα απλά θέματα. Στη νότια Κρήτη χειροποίητα αγγεία με άσπρα σχέδια, πριν από την περίοδο της κομψής πολύχρωμης διακόσμησης. Στον Κομμό, γεφυρόστομοι σκύφοι και άλλα σχήματα με άσπρα γραμμικά θέματα επιζούν στη ΜΜΙΒ και μετά την εισαγωγή του τροχού. Μόνο στην ανατολική Κρήτη μπορεί να ορίσεις κανείς τρεις φάσεις εξέλιξης του ρυθμού.

Διαφ. 89, αριστερά Τα διακοσμητικά θέματα που χρησιμοποιούνται στο Λευκό Ρυθμό τα ανέλυσε καλύτερα ο Ζώης:

1. Ενάλληλες γωνίες, σε οριζόντια ή κάθετη έννοια.
2. Τρίγωνα, κρεμαστά ή φυόμενα, είτε διάγραμμα, είτε με στιγμές.
3. Παράλληλες κάθετες γραμμές.
4. Ρόμβοι σε οριζόντιες ζώνες, συχνά δικτυωτοί.
5. Ταινίες από στιγμές (κυρίως μέση και ύστερη φάση). Σχηματίζουν ημικύκλια και τρίγωνα ή ακολουθούν περιγράμματα συμπαγών θεμάτων.
6. Κυματιστές γραμμές, που γίνονται πιο κοινές στην καμαραϊκή κεραμεική.
7. Θέματα σε σχήμα S (“quirks”).
8. Σπείρες μεμονωμένες, αλλά και τρέχουσες. Μέση φάση.
9. Ημικύκλια και ημισέληνα. Πολύ δημοφιλή στη μέση φάση.
10. Κύκλοι, είτε μεμονωμένοι, είτε συνδεόμενοι σαν τρέχουσες σπείρες. Από τη μέση φάση.
11. Τρίγωνα και μετόπες. Παραλλαγές ανάμεσα σε Χ-σχημα θέματα ή άλλα στοιχεία και μικρές ομάδες παράλληλων, κάθετων ή διαγώνιων, γραμμών. Κοινά στη μέση φάση.
12. Ζιγκ-ζαγκ. Αρχίζουν στην πρώιμη φάση και γίνονται δημοφιλή στη μέση φάση. Είναι δημοφιλή και σε διαγώνιες και σε οριζόντιες ταινίες.
13. Εικονογραφικά θέματα. Είναι τα πιο δημοφιλή. Υπάρχουν ήδη από τη φάση της Βόρειας Τάφρου των Γουρνιών και συνεχίζουν και στην καμαραϊκή κεραμεική.
14. Μικτά θέματα. Οριζόντιες ταινίες, δικτυωτοί χώροι κ. ά.

Ο Λευκός Ρυθμός φαίνεται ότι χρησιμοποιήθηκε κυρίως σε λεπτότεχνα επιτραπέζια αγγεία. Διαφ. 90 Από τα 900 αγγεία (αναγνωρίσιμα σχήματα) της απόθεσης της Βορείας Τάφρου, τα 60% ήταν κωνικά και ημισφαιρικά κύπελλα και τα 35% προχυτικά αγγεία. Στο Οστεοφυλάκιο ΙΙΙ του Παλαικάστρου (θέση Ελληνικά), από τα 41 αγγεία που βρέθηκαν, το 75% αποτελούνταν από κύπελλα και το 10% από πρόχους και γεφυρόστομα αγγεία. Είναι πιθανό ότι τα περισσότερα αγγεία κατασκευάζονταν για να περιλαμβάνουν υγρά.

Τα σχήματα στα οποία αντιπροσωπεύεται ο Λευκός Ρυθμός είναι: η ρηχή ανοικτή φιάλη, το κωνικό κύπελλο (με ή χωρίς λαβή, με ή όχι διακρινόμενη βάση). Η φιάλη με αυλακωτή προχοή και λαβή, ο ημισφαιρικός κύαθος, το κυλινδρικό κύπελλο, ο τροπιδωτός κύαθος, η πρόχους, ο γεφυρόστομος κύφος, η τσαγιέρα, το πώμα και πλαστικά διαμορφωμένα αγγεία (Θεά των Μαλίων) (διαφ. 91).

Σε πολλές θέσεις της ανατολικής Κρήτης είναι δυνατόν να αναγνωρισθεί μία ύστερη φάση, χρονολογούμενη στη ΜΜΙΑ και ΜΜΙΒ. Τέτοια έχει προσδιορισθεί στα Μάλια, το Μόχλο, το Παλαίκαστρο, το Μύρτο – Πύργο και τη Βασιλική. Σχήματα της φάσης αυτής είναι το κυλινδρικό κύπελλο, το ημισφαιρικό κύπελλο με λεπτή ταινιωτή λαβή και το τροπιδωτό κύπελλο (ή κύαθος). Στα διακοσμητικά θέματα, περιλαμβάνονται συνδυασμοί παλαιών, καθώς και νέων, θεμάτων. Ορισμένα αγγεία διατηρούν στη διακόσμησή τους τον παλαιότερο ρυθμό, σε μία περίοδο που συνήθως κυριαρχεί η πολυχρωμία.

Οι υπόλοιποι ρυθμοί της ΠΜΙΙΙ δεν έχουν εξετασθεί προσεκτικά. Στα αγγεία τους περιλαμβάνονται πίθοι και άλλα πιθοειδή, τριποδικές χύτρες και άλλα μαγειρικά αγγεία. Αρχίζουν να γίνονται δημοφιλείς οι σαρκοφάγοι. Λίγα πλαστικά αγγεία, όχι καλά χρονολογημένα,

Διαφ. 92. Ρυθμός Σκοτεινού επί ανοικτού ανατολικής Κρήτης. Η διακόσμησή τους είναι απλή και γράφεται κατευθείαν πάνω στον πηλό. Συνέχεια του ρυθμού Αγίου Ονουφρίου. Ο ρυθμός αυτός γίνεται δημοφιλής στους επόμενους αιώνες. Χρήση πήλινων σαρκοφάγων: Σπήλαιο Πύργου: χαμηλά επιμήκη κιβώτια με στρογγυλεμένες γωνίες. Στην Παχυάμμο ΠΜΙΙΙ λάρνακες με λευκωπό επίχρισμα. Το μεγαλύτερο μέρος της ύστερης ΠΜΙ κεραμεικής δείχνει πιο πρακτικό πνεύμα από της ΠΜΙΙ. Έχει ήδη αρχίσει η εμφάνιση τόσων στοιχείων της ΜΜΙ, ώστε η διάκριση ανάμεσα στις δύο φάσεις είναι δύσκολη. Πολλά αγγεία είναι ακόσμητα, απλώς καλυμμένα με επίχρισμα ή με λίγες λευκές ή σκοτεινόχρωμες γραπτές γραμμές. Η συντηρητικότητά τους έρχεται σε αντίθεση με την έκρηξη επινοητικότητας που σύντομα θα εκδηλωθεί.

Ιδιαίτερα σχήματα γενικά της ΠΜ περιόδου, που δείχνουν την τάση των κεραμέων της εποχής προς το παράδοξο, περιλαμβάνουν ανθρωπόμορφα αγγεία διαφ. 93-98, μία πτηνόμορφη πρόχου με πλαστικούς οφθαλμούς, πτέρυγες ουρά και ανθρώπινα πόδια διαφ. 99, πτηνόμορφους ασκούς διαφ. 100-102, ένα βαρελάκι με τρία μαστοειδή πόδια, ένα ιδιότυπο αντικείμενο που μοιάζει με διπλό κέρας διαφ. 103-104, κ. ά. Τέλος, ειδική κατηγορία, που συχνά απαντά σε ταφικά σύνολα, αποτελούν πήλινα σκεύη που μοιάζουν με καπάκια αγγείων, τα οποία, αν τοποθετηθούν ανάστροφα, θα μπορούσαν να χρησιμεύουν και ως τράπεζες προσφορών διαφ. 105-δεύτερη και τρίτη σειρά.